open-index/open-wikipedia-markdown huggingface dataset:
ভীষ্মকনগৰ

**ভীষ্মকনগৰ** (**কুণ্ডিলনগৰ** ৰূপেও জনাজাত) উত্তৰ পূব ভাৰতৰ অৰুণাচল প্ৰদেশত অৱস্থিত এক প্ৰত্নতাত্ত্বিক ঐতিহ্যমূলক স্থান। ভীষ্মকনগৰ নামনি দিবাং উপত্যকা জিলাৰ ৰ'ইঙত অৱস্থিত। অসমৰ চুতীয়া ৰাজ্যৰ ইতিহাস বিজড়িত এই ঠাই প্ৰত্নতাত্ত্বিক দৃষ্টিকোণৰ পৰা অত্যন্ত গুৰুত্বপূৰ্ণ। 

## নামৰ ব্যুৎপত্তি
১৯৭০ চনৰ দশকত প্ৰত্নতাত্ত্বিক গৱেষকসকলে নামনি দিবাং জিলাৰ ৰ'ইঙত এখন প্ৰাচীন নগৰৰ ভগ্নাৱশেষ উদ্ধাৰ কৰে। এই গৱেষকসকলেই অঞ্চলটোৰ নাম 'ভীষ্মকনগৰ' ৰাখে। সম্ভৱতঃ চুতীয়াসকলৰ কিম্বদন্তী ৰজা *ভিৰমুক্কা* (*Bhirmukka*) নামৰ সংস্কৃতকৰণৰ জৰিয়তে ভীষ্মক শব্দৰ ব্যুৎপত্তি হ'ল। বুৰঞ্জীপ্ৰাপ্ত তথ্য অনুসৰি, মধ্যযুগত চুতীয়া ৰাজ্যৰ প্ৰতিষ্ঠাতা বীৰপালে নিজকে ৰজা ভিৰমুক্কাৰ উত্তৰসুৰী হিচাপে পৰিচয় দিছিল। 

দেওধাই বুৰঞ্জীৰ পাঠত পোৱা যায়, 

ঐতিহাসিকভাৱে, কুণ্ডিল নদীৰ পাৰত অৱস্থিত হোৱাৰ কাৰণে এই অঞ্চল *কুণ্ডিল-নগৰ* হিচাপে জনাজাত আছিল। ইয়াৰ লগতে, *সাধ্যপুৰ*ৰ অধিপতি (সাধ্যপুৰ-ঈশ্বৰ) নামৰ পৰা "সাধ্যপুৰা" নামৰ উদ্ভৱ হয়। আনহাতে, টাই বুৰঞ্জী অনুসৰি ইয়াৰ নাম "চে-লুং" (অসমীয়া অৰ্থ: বৰ-নগৰ, ইংৰাজী অৰ্থ:Great City)।

## অৱস্থান
ভীষ্মকনগৰ বৰ্তমানৰ অৰুণাচল প্ৰদেশৰ নামনি দিবাং উপত্যকা জিলাৰ অংশ। এই পৌৰাণিক নগৰখনৰ পৰিসৰ ২৫০০ একৰ ক্ষেত্ৰ জুৰি বিস্তৃত।

## ইতিহাস
প্ৰত্নতাত্ত্বিক দিশৰ পৰা ভীষ্মকনগৰ এক গুৰুত্বপূৰ্ণ প্ৰাচীন স্থান। এই নগৰখন খ্ৰীষ্টীয় ৮ম শতিকাত এগৰাকী চুতীয়া ৰজাৰ দ্বাৰা নিৰ্মিত হৈছিল আৰু পৰৱৰ্তীকালত ৰত্নধ্বজপাল নামৰ (গৌৰীনাৰায়ণ নামেৰেও প্ৰখ্যাত) আন এগৰাকী চুতীয়া ৰজাৰ পৃষ্ঠপোষকতাত পুনৰ নিৰ্মিত হৈছিল।  ভীষ্মকনগৰ চুতীয়া ৰাজ্যৰ শক্তিকেন্দ্ৰ আছিল বুলি ঠাৱৰ কৰা হয়। অদুপৰি, এই স্থানত উদ্ধাৰ হোৱা ভগ্নাৱশেষ আৰু ধ্বংসস্তুপসমূহ খ্ৰীষ্টীয় ১১শ শতিকাৰ পৰা ১৫শ শতিকাৰ মাজৰ হিচাপে চিহ্নিত কৰা হৈছে।   ভীষ্মকনগৰক সাধ্যপুৰী (অথবা স্বাধ্যপুৰী) হিচাপেও জনা যায়, আৰু ই চুতীয়া সাম্ৰাজ্যৰ ৰাজনৈতিক প্ৰাণকেন্দ্ৰ আছিল।  মহেশ্বৰ নেওগৰ মতে, সম্ভৱতঃ চুতীয়া ৰজা লক্ষ্মীনাৰায়ণে ইয়াৰ মেৰামতিৰ কাম হাতত লৈছিল, কিয়নো *শ্ৰী শ্ৰী লক্ষ্মী-নাৰায়ণ* নামাংকিত ইটা সেই স্থানত উদ্ধাৰ হৈছিল। আনহাতে, কুণ্ডিল নদীৰ পাৰত অৱস্থিত হোৱাৰ বাবে এই স্থান *কুণ্ডিলনগৰ* নামেৰেও প্ৰখাযত।

## স্থাপত্য
পোৰা-মাটিৰ ইটাৰে সজা এই এই দূৰ্গৰ শীৰ্ষভাগ অতি বৈশিষ্ট্যপূৰ্ণ আৰু চিত্তাকৰ্ষক। প্ৰাচীন স্থপতিবিদসকলৰ কলা-নৈপুণ্যৰ ই এক মনোমোহা নিদৰ্শন। আনকি, আধুনিক যুগতো এই দূৰ্গৰ স্থাপত্যক বিস্ময়কৰ কাৰুকলা হিচাপে চিহ্নিত কৰিব পাৰি। 
নগৰখন প্ৰায় ১০ বৰ্গ কিল'মিটাৰ ক্ষেত্ৰত বিস্তৃত হৈ আছে। ই পূৱ, পশ্চিম আৰু দক্ষিণ দিশত ৪.৫ মিটাৰ উচ্চতাৰ আৰু ৬ মিটাৰ প্ৰস্থৰ ৬-৯ তৰপীয়া গ্ৰেণাইট আৰু ইটাৰ দেৱালেৰে পৰিৱেষ্টিত হৈ আছে।
 উত্তৰদিশত থকা মিছিমি পাহাৰে নগৰক এক প্ৰাকৃতিক সুৰক্ষা আৱেষ্টনী প্ৰদান কৰে। অৰুণাচল প্ৰদেশ চৰকাৰৰ যদিও বিশেষ প্ৰত্নতাত্ত্বিক খন্দন অনুসন্ধান সম্পন্ন হোৱা নাই, কিন্তু প্ৰাথমিক খননত তিনিখন টেংক, আৰু পূৱ আৰু পশ্চিম দিশত দুখন তোৰণৰ অৱস্থিতি পোৱা গৈছে।  

ভীষ্মকনগৰৰ কেন্দ্ৰীয় পৰিসৰ ১৮৬০ বৰ্গমিটাৰ কালিত বিস্তৃত। ইয়াত তিনিটা ভৱন, ছখন প্ৰৱেশদ্বাৰ আৰু দুটা বিস্তাৰ কক্ষ আছে। পৰিসৰৰ ভিতৰত ২ মিটাৰ উচ্চতাৰ শৈল দেৱাল অৱস্থিত। দূৰ্গৰ স্থাপত্য হৈছে মধ্যযুগীয় কলা-স্থাপত্যৰ নিদৰ্শন। উৎখননৰ সময়ত প্ৰাপ্ত মাটিৰ বাচন-বৰ্তন, পোৰামাটি(টেৰাক'টা)-ৰ মূৰ্তি, টেৰাক'টা ফলক আৰু আলংকাৰিক সজ্জা-খপৰাসমূহ (decorative tiles) বৰ্তমান সংৰক্ষিত হৈ আছে।

## চিত্ৰ-বিথিকা

## তথ্যসূত্ৰ

শ্ৰেণী:অসম
শ্ৰেণী:অসমৰ ইতিহাস
শ্ৰেণী:চুতীয়া ৰাজ্য
শ্ৰেণী:অসমীয়া জাতিৰ ইতিহাস
অমৃতা সিং

**অমৃতা সিং** (; জন্ম: ৯ ফেব্ৰুৱাৰী, ১৯৫৮)  হৈছে এগৰাকী ভাৰতীয় অভিনেত্ৰী৷ *বেটাব* আৰু *মৰ্দ*ৰ দৰে ছবিত অভিনয় কৰি খ্যাতি আৰু সমাদৰ লাভ কৰা অমৃতা সিং আশীৰ দশকত এগৰাকী আগশাৰীৰ তাৰকালৈ উন্নীত হয়৷ নবৈৰ দশকৰ আৰম্ভণিতে তেখেতে ছবিৰ পৰা বিৰতি লয়৷ প্ৰায় দশকজোৰা বিৰতিৰ পাছত তেখেত ২০০২ চনত পুনৰ ছবিজগতলৈ ঘূৰি আহে৷ বৰ্তমান তেখেতে সহযোগী অভিনেত্ৰী হিচাপে কাম কৰিছে৷ ২০০৫ চনত তেখেতে টেলিভিছনৰ পৰ্দাতো ভুমুকি মাৰে৷

## প্ৰাৰম্ভিক জীৱন
অমৃতা সিঙৰ জন্ম হৈছিল পশ্চিম পাকিস্তানৰ অন্তৰ্গত হাডালী নামৰ ঠাইত৷ তেখেতৰ মাতৃ হৈছে পাঞ্জাৱী মুছলিম সম্প্ৰদায়ৰ ৰুখছানা চুলতানা৷ পিতৃ হৈছে পাঞ্জাৱী জট শিখ সম্প্ৰদায়ৰ শিৱিন্দৰ সিং বীৰ্ক৷ তেখেত আছিল এগৰাকী আৰ্মি বিষয়া৷ ১৯৭০ৰ দশকৰ জৰুৰীকালিন অৱস্থাৰ সময়ত সঞ্জয় গান্ধীৰ এগৰাকী ৰাজনৈতিক সহযোগী হিচাপে অমৃতা সিঙৰ মাতৃয়ে দায়িত্ব পালন কৰিছিল৷
 

অমৃতা সিঙে নতুন দিল্লীস্থ মডাৰ্ণ স্কুলৰ পৰা শিক্ষাগ্ৰহণ কৰে৷ তেখেতৰ হিন্দী, পাঞ্জাৱী আৰু ইংৰাজী ভাষাত দখল আছে৷

## কৰ্মজীৱন
### ১৯৮৩-১৯৯৩
১৯৮৩ চনত মুক্তিপ্ৰাপ্ত হিন্দী ভাষাৰ কথাছবি *বেটাব*ৰ জৰিয়তে অমৃতা সিঙে বলিউডত পদাৰ্পণ কৰে৷ এইখন কথাছবিত তেখেতৰ বিপৰীতে অভিনয় কৰিছিল ছানী দেউলে৷ ইয়াৰ পিছত তেখেতে অভিনয় কৰা বহুকেইখন ছবিয়েই বক্স অফিচত সফলতা লাভ কৰে৷ বিশেষকৈ ১৯৮৫ চনত মুক্তি লাভ কৰা *মৰ্দ* নামৰ ছবিখন বৰ্ষটোৰ সৰ্বশ্ৰেষ্ঠ হিট হিচাপে পৰিগণিত হয়৷ অমৃতা সিঙে জীতেন্দ্ৰ, বিনোদ খান্না, ৰাজ বাব্বৰ, অনিল কাপুৰ, অমিতাভ বচ্চনৰ দৰে আগশাৰীৰ অভিনেতাৰ লগত অভিনয় কৰিছিল৷ 

১৯৯৩ চনত মুক্তি লাভ কৰা *আইনা* নামৰ ছবিখন আছিল অমৃতা সিঙৰ কেৰিয়াৰৰ এখনি উল্লেখযোগ্য ছবি৷ এইখন ছবিত অভিনয় কৰিয়েই তেখেতে ফিল্মফেয়াৰৰ পৰা *শ্ৰেষ্ঠ সহ-অভিনেত্ৰী*ৰ বঁটা লাভ কৰিবলৈ সক্ষম হয়৷

### ২০০২-বৰ্তমানলৈকে
দীৰ্ঘদিনীয়া বিৰতিৰ অন্ত পেলাই ২০০২ চনত অমৃতা সিঙ পুনৰ চিনেজগতলৈ উভতি আহে৷ তেখেতে একবিংশ শতিকাত অভিনয় কৰা প্ৰথমখন চিনেমা আছিল-*২৩ মাৰ্চ ১৯৩১:শ্বহীদ*৷  ছবিখনত তেখেতে ভগৎ সিঙৰ মাতৃৰ চৰিত্ৰটো ৰূপায়ন কৰে৷ ভগৎ সিঙৰ চৰিত্ৰত ববী দেউলে অভিনয় কৰে৷ ২০০৫ চনত অমৃতা সিঙে টেলিভিছনৰ জগতত পদাৰ্পণ কৰে৷ ষ্টাৰ প্লাছযোগে সম্প্ৰচাৰিত হোৱা একতা কাপুৰৰ পৰিয়ালকেন্দ্ৰিক ধাৰাবাহিক *কাব্যাঞ্জলি*ত তেখেতে অভিনয় কৰে৷ ঋণাত্মক চৰিত্ৰত অভিনয় কৰি তেখেতে দৰ্শকৰ পৰা সমাদৰ লাভ কৰে৷ সেইটো বছৰতে মুক্তিপ্ৰাপ্ত হিন্দী ছবি *কলিযুগ*তো এটা নেতিবাচক চৰিত্ৰ ৰূপায়ন কৰে আৰু দৰ্শক-সমালোচকৰ পৰা প্ৰশংসা আৰ্জে৷ পৰৱৰ্তী সময়ত অমৃতা সিঙে *শ্বুটআউট এট লোখনৱালা* (২০০৭), *দাশ কাহানিয়া*ৰ দৰে ছবিত অভিনয় কৰে৷ 

২০১৪ চনত অমৃতা সিঙে ধৰ্মা প্ৰডাকছনৰ ছবি *টু ষ্টেটছ্* নামৰ ছবিখনত অভিনয় কৰে৷ ছবিখনত তেখেতে অৰ্জুন কাপুৰৰ মাতৃৰ ভূমিকাত অৱতীৰ্ণ হয়৷ ছবিখন বছৰটোৰ ১৪ এপ্ৰিলত মুক্তি হয়৷  ২০১৬ চনত তেখেতে *ফ্লায়িং ঝট*, ২০১৭ চনত *হিন্দী মিডিয়াম*, ২০১৯ চনত *বদলা* নামৰ ছবিখনত অভিনয় কৰে৷ উল্লেখ্য, যে *বদলা*ত তেখেতে প্ৰায় ১৮টা বছৰৰ পিছত অমিতাভ বচ্চনৰ লগত অভিনয় কৰিছে৷

## ব্যক্তিগত জীৱন
১৯৯১ চনৰ জানুৱাৰী মাহত অমৃতা সিঙৰ লগত বলিউদৰ তাৰকা অভিনেতা ছৈয়ফ আলী খানৰ বিবাহ সম্পন্ন হয়৷ শিখ হিচাপে প্ৰতিপালিত হোৱা ছৈয়ফ আলী খানে বিবাহৰ পূৰ্বে ইছলাম ধৰ্ম গ্ৰহণ কৰে আৰু তেওঁলোকৰ বিবাহখনো ইছলামীয় পৰম্পৰাৰে সম্পন্ন হয়৷ বিবাহৰ পাছত অমৃতা সিঙে ছবিত অভিনয় কৰিবলৈ এৰি দিয়ে৷ ২০০৪ চনত তেওঁলোকৰ বিবাহ-বিচ্ছেদ হয়৷
## তথ্যসূত্ৰ

শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
ছাৰা আলী খান

**ছাৰা আলী খান**(, ; জন্ম-১২ আগষ্ট ১৯৯৫) হৈছে এগৰাকী ভাৰতীয় অভিনেত্ৰী৷ তেখেতে সাধাৰণতে হিন্দী ভাষাৰ ছবিত অভিনয় কৰে৷ বলিউদৰ পৰিচিত অভিনেতাদ্বয় অমৃতা সিং আৰু ছৈয়ফ আলী খানৰ দুহিতা ছাৰা বিখ্যাত পাটাউদী পৰিয়ালৰ জীয়ৰী৷

কলম্বিয়া বিশ্ববিদ্যালয়ৰ পৰা স্নাতক ডিগ্ৰী দখল কৰাৰ পাছত ছাৰাই অভিনয়ৰ জগতত প্ৰৱেশ কৰে আৰু ২০১৮ চনত মুক্তিলাভ কৰা *কেদাৰনাথ* ছবিখনৰ জৰিয়তে দৰ্শক তথা সমালোচকৰ দৃষ্টি আকৰ্ষণ কৰে৷ এইখন ছবিৰ জৰিয়তে তেখেতে ফিল্মফেয়াৰৰ পৰা শ্ৰেষ্ঠ নৱাগতাৰ সন্মান অৰ্জন কৰে৷  ২০১৯ চনত তেখেত ফৰ্বছ-ইণ্ডিয়াৰ *শীৰ্ষ ১০০ ছেলেব্ৰিটি*ৰ তালিকাভূক্ত হয়৷
## প্ৰাৰম্ভিক জীৱন
১৯৯৫ চনৰ ১২ আগষ্টত ছাৰা আলী খানৰ জন্ম হয়৷তেখেতৰ জন্ম হৈছিল মুম্বাইত৷ পিতৃ আছিল ছৈয়ফ আলী খান আৰু মাতৃ হৈছে অমৃতা সিং৷   ছাৰাৰ কনিষ্ঠ ভ্ৰাতৃৰ নাম হৈছে ইব্ৰাহীম৷ছাৰাৰ অৰ্ধ-ভ্ৰাতৃ হৈছে টাইমূৰ৷ টাইমূৰ ছৈয়ফ আলী খান আৰু কৰিণা কাপুৰৰ সন্তান৷ ছাৰা এগৰাকী মুছলিম হিচাপে জন্ম হয়৷

চাৰি বছৰ বয়সত, ছাৰা আলী খানে এটা বিজ্ঞাপনত অভিনয় কৰে৷ পিতৃ ছৈয়ফৰ মতে, বলিউদৰ অভিনেত্ৰী আৰু প্ৰাক্তন ব্ৰহ্মাণ্ড সুন্দৰী ঐশ্বৰ্য ৰায় হৈছে ছাৰাৰ অনুপ্ৰেৰণা বা আদৰ্শ৷ ছিকাগোৰ এখন মঞ্চত ঐশ্বৰ্যৰ অভিনয় দেখাৰ পাছতেই ছাৰা ৰায়ৰ দ্বাৰা অনুপ্ৰাণিত হয় আৰু পৰৱৰ্তী সময়ত ছবিজগতত এটা কেৰিয়াৰ গঢ়াৰ সপোন দেখে৷ ২০০৪ চনত ছাৰ আলী খানৰ পিতৃ-মাতৃৰ বৈবাহিক জীৱনৰ মাজত বিচ্ছেদ হয় আৰু ছাৰা আলী খানক অমৃতা সিঙে লালন-পালন কৰাৰ ন্যায়িক অভিভাৱকত্ব লাভ কৰে৷ প্ৰথমাৱস্থাত ছৈয়ফক জীয়েক-পুতেকক দেখা কৰাৰ পৰা বাৰণ কৰা হৈছিল৷ অৱশ্যে পিতৃ আৰু জীয়ৰীৰ মাজত পাছলৈ পুনৰ্মিলনৰ জৰিয়তে বন্ধুত্বপূৰ্ণ সম্বন্ধ স্থাপিত হয়৷ ছাৰা আলী খানে কৰিণা কাপুৰৰ লগত এটা স্বাস্থ্যকৰ সম্বন্ধ অটুট ৰাখিছে৷ ছাৰাই ২০১৮ চনত কয় যে-"মই তেখেতৰ পেছাদাৰিত্বৰ গুণটো আয়ত্ত কৰিব বিচাৰোঁ৷"

কিশোৰী অৱস্থাত, ছাৰা আলী খানে নিজৰ মেদবহুলতাৰ সমস্যাৰ লগত ভালেমান যুঁজিবলগা হৈছিল৷ সেয়েহে ওজন হ্ৰাস কৰিবলৈ ছাৰাই নিজকে এক কঠোৰ দৈনন্দিন কৰ্মসূচীৰ মাজত আবদ্ধ কৰিছিল আৰু ব্যায়ামাদিত মনোনিৱেশৰ জৰিয়তে স্বাস্থ্যসন্মত হ'বলৈ প্ৰয়াস কৰিছিল৷ তেখেত *polycystic ovary syndrome*তো আক্ৰান্ত হৈছিল৷ তেখেতৰ ওজন বঢ়াৰ সিও এটা কাৰণ আছিল৷ নিউ ইয়ৰ্কত থকা কলম্বিয়া বিশ্ববিদ্যালয়ৰ পৰা ছাৰাই ইতিহাস আৰু ৰাজনীতি বিজ্ঞান অধ্যয়ন কৰে৷নিৰ্দিষ্ট সময়ৰ পূৰ্বেই, প্ৰায় তিনিটা বছৰৰ ভিতৰত, ২০১৬ চনত ছাৰা আলী খানে স্নাতক ডিগ্ৰী অৰ্জন কৰে৷ পাঠ্যক্ৰমৰ অৱশিষ্ট ডেৰটা বছৰ তেখেতে *ওজন প্ৰশিক্ষণ* গ্ৰহণ কৰে৷ ইয়াৰ পিছত তেখেত ভাৰতলৈ ঘূৰি আহে৷

## মিডিয়াত
২০১৯ চনত ছাৰা আলী খানক ফৰ্বছ-ইণ্ডিয়াৰ *এশগৰাকী ছেলিব্ৰেটি*ৰ তালিকাভূক্ত কৰা হয়৷ ৫৭.৫ মিলিয়ন ধনেৰে তেখেতে তালিকাত ৬৬তম স্থান পায়৷ ফাণ্টা, পিউমা, ভিটৰ দৰে একাধিক ব্ৰেণ্ড আৰু পণ্যদ্ৰব্যৰ বিজ্ঞাপনভিত্তিক প্ৰচাৰ-প্ৰসাৰৰ লগত তেখেত জড়িত৷
## চলচ্চিত্ৰপুঞ্জী

## তথ্যসূত্ৰ

## বাহ্যিক সংযোগ
* 

* 
* 
* 

শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
জুহি চাওলা

**জুহি চাওলা** (; জন্ম: ১৩ নৱেম্বৰ, ১৯৬৭) হৈছে এগৰাকী ভাৰতীয় অভিনেত্ৰী, ছবি প্ৰযোজক আৰু উদ্যোগী৷ ১৯৮৪ চনত অনুষ্ঠিত হোৱা *ফেমিনা মিছ ইণ্ডিয়া*ৰ খিতাপ দখল কৰি জুহি চাওলাই আশীৰ দশকৰ শেষৰফালে হিন্দী ছবিজগতৰ এগৰাকী প্ৰতিষ্ঠিত তাৰকা হিচাপে স্ব-প্ৰতিষ্ঠিত হয়৷ কমিক-টাইমিং আৰু প্ৰাণোচ্চল চিনেমেটিক উপস্থিতিৰ বাবে জনাজাত জুহি চাওলাই এঘাৰটা ফিল্মফেয়াৰ মনোনয়ন লাভ কৰিছে আৰু দুটাকৈ ফিল্মফেয়াৰ জয় কৰিছে৷ 

১৯৮৬ চনত মুক্তিপ্ৰাপ্ত হিন্দী ছবি "ছুলটানত"ৰ জৰিয়তে চাওলাই হিন্দী ছবিৰ জগতত পদাৰ্পণ কৰে৷ তাৰ ঠিক দুবছৰৰ পাছতেই জুহী চাওলাই অভিনয় কৰা উল্লেখযোগ্য ছবি *কয়ামট সে কয়ামট টক* মুক্তি হয়৷ এইখন ছবি জুহি চাওলাৰ বাবে গুৰুত্বপূৰ্ণ টাৰ্ণি পইণ্ট হিচাপে বিবেচিত হয়৷ ছবিখনৰ জৰিয়তে তেখেতে ফিল্মফেয়াৰৰ পৰা শ্ৰেষ্ঠ নৱাগতাৰ সন্মান লাভ কৰে৷ পৰৱৰ্তী সময়ত জুহিয়ে *লুটেৰে* (১৯৯৩), *আইনা* (১৯৯৩), *ডৰ* (১৯৯৩), *হাম হ্যেয় ৰাহী প্যাৰ কে* (১৯৯৩) আদিৰ দৰে জনপ্ৰিয় ছবিত অভিনয় কৰি দৰ্শকৰ পৰা প্ৰশংসা আৰু সমাদৰ লাভ কৰিবলৈ সক্ষম হয়৷ *হাম হ্যে ৰাহী প্যাৰ কে*ৰ জৰিয়তে জুহিয়ে ফিল্মফেয়াৰৰ পৰা শ্ৰেষ্ঠ অভিনেত্ৰীৰ সন্মান লাভ কৰে৷ *ইয়েছ বছ*, *মিষ্টাৰ এণ্ড মিছেছ খিলাড়ী*, *ইশ্বক* জুহি চাওলাই অভিনয় কৰা আন দুখনমান উল্লেখনীয় ছবি৷

২০০৫ চনত জুহি চাওলাই স্বতন্ত্ৰভাৱে নিৰ্মাণ কৰা কলাত্মক ছবিৰ অভিনয়ত গুৰুত্ব দিয়ে৷ *ঝংকাৰ বিটছ* (২০০৩), *তিন দিৱাৰে* (২০০৩), *মাই ব্ৰাডাৰ নিখিল* (২০০৫), *গোলাব গেং* (২০১৪) তাৰে মাজৰ কেইখনমান৷ ইয়াৰ উপৰি জুহিয়ে পাঞ্জাৱী ভাষাৰ একাধিক ছবিতো অভিনয় কৰে৷ তাৰে ভিতৰত *শ্বহীদ উধাম সিং* (২০০০) নামৰ আত্মজীৱনীমূলক ছবিখন অন্যতম৷

স্বামী জয় মেহতা, আৰু তাৰকা অভিনেতা শ্বাহৰুখ খানৰ লগত লগ হৈ জুহিয়ে ইণ্ডিয়ান প্ৰিমিয়াৰ লীগত *কলকাতা নাইট ৰাইডাৰ্ছ* নামৰ দলটোৰ স্বত্বাধিকাৰী হয়৷ খানৰ লগত তেখেতে "ড্ৰিমছ আনলিমিটেড" নামৰ প্ৰযোজনা গোষ্ঠীটোও আৰম্ভণি কৰিছে৷ তেওঁলোকে এতিয়ালৈকে তিনিখন ছবি প্ৰযোজনা কৰিছে৷

## প্ৰাৰম্ভিক জীৱন
১৯৬৭ চনৰ ১৩ নৱেম্বৰত হাৰিয়ানাৰ আম্বালাৰ জুহি চাওলাৰ জন্ম হয়৷ তেখেতৰ পিতৃ ভাৰতীয় ৰাজহ সেৱাৰ বিষয়া আছিল৷ মু্ম্বাইস্থিত ফৰ্ট কনভেণ্ট স্কুলৰ পৰা জুহি চাওলাই স্কুলীয়া শিক্ষা সমাপ্ত কৰে৷ পৰৱৰ্তী সময়ত তেখেতে মুম্বাইৰ ছাইডেনহাম কলেজৰ পৰা স্নাতক ডিগ্ৰী লয়৷ ১৯৮৪ চনত, জুহি চাওলা ফেমিনা মিছ ইণ্ডিয়াৰ বিজয়ী হিচাপে ঘোষিত হয়৷ সেই বছৰতে অনুষ্ঠিত হোৱা ব্ৰহ্মাণ্ডসুন্দৰীৰ প্ৰতিযোগিতাতো জুহিয়ে শ্ৰেষ্ঠ সাজসজ্জাৰ বাবে বঁটা লাভ কৰে৷

## কেৰিয়াৰ
বলীউডত চাওলাৰ প্ৰথম চৰিত্ৰটো আছিল ১৯৮৬ চনৰ চুলতানত ছবিখনৰ সৰু অংশ। ১৯৮৮ চনত আমিৰ খানৰ সৈতে অভিনয় কৰা ‘কায়ামত সে কায়ামত টক’ ছবিত প্ৰথমটো ডাঙৰ চৰিত্ৰ লাভ কৰিছিল। শ্বেক্সপীয়েৰৰ ৰোমিঅ' আৰু জুলিয়েটৰ আধুনিক যুগৰ অভিযোজন কৰা ছবিখনে সমালোচনা আৰু ব্যৱসায়িক দুয়োটা দিশতে এক ডাঙৰ সফলতা লাভ কৰিছিল, খান আৰু চাওলা "ৰাতিটোৰ ভিতৰতে তাৰকা" হৈ পৰিছিল।

## তথ্যসূত্ৰ

শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
কিট্টুৰ চেন্নাম্মা

**কিট্টুৰ চেন্নাম্মা** ( ২৩ অক্টোবৰ ১৭৭৮- ২১ ফেব্ৰুৱাৰী ১৮২৯ চন) বৰ্তমানৰ কৰ্ণাটকৰ অন্তৰ্গত দেশীয় ৰাজ্য কিট্টুৰৰ ৰাণী আছিল। ১৮২৪ চনত, চিপাহী বিদ্ৰোহৰ তেইশ বছৰ আগতে স্বত্ববিলোপ নীতিৰ প্ৰতিবাদকল্পে আৰু কিট্টুৰত নিজৰ নিয়ন্ত্ৰণ সাব্যস্ত কৰিবলৈ ইষ্ট ইণ্ডিয়া কোম্পানীৰ বিৰুদ্ধে সশস্ত্ৰ সংগ্ৰামত লিপ্ত হৈছিল। কিন্তু তেওঁ পৰাজিত হৈছিল আৰু কাৰাৰুদ্ধ অৱস্থাতে ম়ত্যু হৈছিল। তেওঁ আছিল ব্ৰিটিছ শাসনৰ বিৰুদ্ধে বিদ্ৰোহ ঘোষণা কৰা প্ৰথম প্ৰৰ্যায়ৰ মহিলা শাসকসকলৰ অন্যতম। তেওঁ কৰ্ণাটকৰ লোককথাৰ এগৰাকী বীৰঙ্গনা ৰূপে প্ৰতিপন্ন হোৱাৰ উপৰিও তেওঁ আছিল ভাৰতৰ স্বাধীনতা সংগ্ৰামৰ প্ৰতীক স্বৰূপ।
## প্ৰাৰম্ভিক জীৱন
কিট্টুৰ চেন্নাম্মাৰ জন্ম ১৭৭৮ চনৰ ২৩ অক্টোবৰত কৰ্ণাটকৰ বেলাগাভি জিলাৰ এখন সৰু গাঁও কাকতিত হয়। তেওঁ লিঙ্গায়ত সম্প্ৰদায়ৰ অন্তৰ্ভূক্ত আছিল। তেওঁ কম বয়সতে অশ্বাৰোহন, তৰোৱাল চালনা আৰু ধনুৰ্বিদ্যাৰ প্ৰশিক্ষণ লাভ কৰে। ১৫ বছৰ বয়সত দেশাই পৰিয়ালৰ ৰাজা মল্লাচাৰ্যৰ সৈতে বিবাহ হয়।
## ব্ৰিটিছৰ বিৰুদ্ধে বিদ্ৰোহ
চেন্নাম্মাৰ স্বামী তথা তাৰ কেই বছৰমান পিছত একমাত্ৰ পুত্ৰ সন্তানৰো মৃত্যু হোৱাত ৰাজ্যখনত এক অস্থিৰ অৱস্থাৰ সৃষ্টি হয়। তেওঁ ১৮২৪ চনত শিৱলিংগাপ্পাক তোলনীয় পুত্ৰ হিচাপে গ্ৰহণ কৰে আৰু তেওঁক সিংহাসনৰ উত্তৰাধিকাৰ ঘোষণা কৰে। ইয়াৰ ফলত ইষ্ট ইণ্ডিয়া কোম্পানী অসন্তুষ্ট হয়। তেওঁলোকে শিৱলিংগাপ্পাক আঁতৰ কৰি স্বত্ববিলোপ নীতি অনুসৰণ কৰিবলৈ কয়। এই নীতি অনুসৰি যদি কোনো দেশীয় ৰাজ্যৰ শাসক নিঃসন্তান অৱস্থাত মৃত্যু হয় বা তেওঁৰ যদি কোনো সন্তান উত্তৰাধিকাৰী হ’বলৈ জীৱিত নাথাকে, তেন্তে সেই ৰাজ্যখন কোম্পানীয়ে অধিগ্ৰহণ কৰিব। 

ইয়াৰ পিছত ইষ্ট ইণ্ডিয়া কোম্পানীয়ে ৰাজ্যখন অধিগ্ৰহণ কৰে আৰু নিজৰ প্ৰতিনিধি নিয়োগ কৰে। ৰাণী চেন্নাম্মাই বিষয়টোৰ শান্তিপূৰ্ণ সমাধানৰ বাবে বোম্বে প্ৰেচিডেঞ্চিৰ তৎকালীন লেফেটেনেণ্ট গৱৰ্ণৰ মাউণ্টষ্টুৱাৰ্ট এলফিনষ্টোনলৈ আবেদন পঠিয়ায়। কিন্তু দুয়োপক্ষ বুজাবুজিলৈ নহাত যুদ্ধ অৱশ্যাম্ভাৱী হৈ পৰিল। 

২০,৭৯৭ জন সৈন্য আৰু ৪৩৭টা বন্দুকেৰে, ব্ৰিটিছে কিট্টুৰ ৰাজ্যৰ সেনাবাহিনীৰ ওপৰত আক্ৰমণ চলায়। প্ৰথমে ব্ৰিটিছসকলৰ শোচনীয় পৰাজয় হয়। ব্ৰিটিছৰ ৰাজনৈতিক এজেণ্ট চেইণ্ট জন থেকাৰে যুদ্ধত নিহত হয়। ৰাণী চেন্নাম্মাৰ বীৰ লেফটেনেণ্ট আমাতুৰ বালাপ্পাই অসাধাৰণ ৰণ নৈপুন্য প্ৰদৰ্শন কৰে। চাৰ ৱাল্টাৰ এলিয়ট আৰু ষ্টিভেনচন বন্দী হয়। পিছত তেওঁলোকক চেন্নাম্মাৰ নিৰ্দেশত মুক্তি দিয়া হয়। 

দ্বিতীয় যুদ্ধত চোলাপুৰৰ ব্ৰিটিছ চাব-কালেক্টৰ মুনৰো নিহত হয়। দুৰ্ভাগ্যজনক ভাবে কিট্টুৰ চেন্নাম্মা বন্দী হয় আৰু বেইলহোঙ্গল দুৰ্গত আৱদ্ধ কৰি ৰখা হয়। তাতেই ১৮২৯ চনৰ ২ ফেব্ৰুৱাৰীত তেওঁৰ মৃত্যু ঘটে।

ৰাণী বন্দী হোৱাৰ পিছতো তেওঁৰ লেফটেনেণ্ট চঙ্গোলী ৰায়ান্নাই গেৰিলা যুদ্ধ চলাই যায়। কিন্তু ৰায়ান্না আৰু লগতে তোলনীয় পুত্ৰ শিৱলিংগাপ্পাও বন্দী হয়। ৰাণী চিন্নাম্মাৰ স্মৃতি কৰ্ণাটকৰ মানুহে পাহৰি যোৱা নাই। তাৰে স্মৃতিত, ব্ৰিটিছৰ বিৰুদ্ধে প্ৰথম বিজয় উপলক্ষ কৰি প্ৰতি বছৰে ২২ৰ পৰা ২৪  অক্টোবৰলৈ কিট্টুৰত ‘কিট্টুৰ উৎসৱ’ উদযাপন কৰা হয়।

## তথ্য উৎস

## বাহ্যিক সংযোগ
*Paintings of Kittur Rani Chennamma
*Karnataka Goddess of Courage: Kittur Rani Chennamma (an article)  by S. Srikanta Sastri
শ্ৰেণী:ভাৰতীয় ৰাণী
চি. এ. ভৱানী দেৱী

**চাদালাভদা আনন্দ সুন্দৰৰামন ভৱানী দেৱী** চমুকৈ **চি. এ. ভৱানী দেৱী** (, জন্ম: ২৭ আগষ্ট ১৯৯৩) এগৰাকী ভাৰতীয় চেবাৰ শৈলীৰ ফেন্সিং খেলুৱৈ। চেবাৰ শৈলীৰ ফেন্সিং হৈছে এবিধ দ্ৰুত গতিত তৰোৱাল চলোৱা খেল। তেওঁ ৰাহুল দ্ৰাবিড় এথলীট মেণ্টৰশ্বিপ কাৰ্যসূচীৰ জৰিয়তে তেওঁক গোস্পৰ্টছ ফাউণ্ডেচনে ক্ৰীড়াক্ষেত্ৰত সহায়তা আগবঢ়ায়। তেওঁ ২০২১ চনৰ টকিঅ' অলিম্পিকৰ বাবে যোগ্যতা অৰ্জন কৰে আৰু অলিম্পিকৰ বাবে যোগ্যতা অৰ্জন কৰা প্ৰথম ভাৰতীয় ফেন্সাৰ হিচাপে পৰিগণিত হয়।

## প্ৰাৰম্ভিক জীৱন
১৯৯৩ চনৰ ২৭ আগষ্ট তাৰিখে তামিলনাডুৰ চেন্নাইৰ এক মধ্যবিত্ত পৰিয়ালত ভৱানী দেৱীৰ জন্ম হৈছিল। তেওঁৰ দেউতাক এজন পুৰোহিত আৰু মাক এগৰাকী গৃহিনী আছিল। চি. এ. ভৱানী দেৱীয়ে ২০০৩ চনত তেওঁৰ ক্ৰীড়া কেৰিয়াৰ আৰম্ভ কৰিছিল। তেওঁ চেন্নাইৰ মুৰুগা ধনুশকোডী ছোৱালী উচ্চতৰ মাধ্যমিকত স্কুলীয়া শিক্ষা গ্ৰহণ কৰিছিল আৰু তাৰ পিছত চেন্নাইৰ চেণ্ট জোচেফ অভিযান্ত্ৰিক মহাবিদ্যালয়ত নামভৰ্তি কৰিছিল। ২০০৪ চনত তেওঁ বিদ্যালয় পৰ্যায়ত ফেন্সিংৰ সৈতে পৰিচয় লাভ কৰিছিল। দশম শ্ৰেণী শেষ কৰাৰ পিছত তেওঁ কেৰালাৰ থালাচেৰীত ভাৰতীয় ক্ৰীড়া প্ৰাধিকৰণ কেন্দ্ৰত যোগদান কৰে। ১৪ বছৰ বয়সত তেওঁ তুৰ্কীত তেওঁৰ প্ৰথম আন্তৰ্জাতিক টুৰ্ণামেণ্টত খেলিবলৈ সুযোগ লাভ কৰে। ইয়াত তেওঁ তিনি মিনিট পলম হোৱাৰ বাবে ক'লা কাৰ্ড পাইছিল। ২০১০ চনত ফিলিপাইনত অনুষ্ঠিত এছিয়ান চেম্পিয়নশ্বিপত তেওঁ ব্ৰঞ্জ পদক লাভ কৰিছিল।

## খেলুৱৈ জীৱন
তেওঁ মালয়েছিয়াত অনুষ্ঠিত ২০০৯ চনৰ কমনৱেলথ চেম্পিয়নশ্বিপত ব্ৰঞ্জ পদকৰ পৰা আৰম্ভ কৰিছিল। তাৰপিছত ভৱানী দেৱীয়ে ২০১০ চনৰ থাইলেণ্ডত অনুষ্ঠিত আন্তৰ্জাতিক অপেনত ব্ৰঞ্জ পদক লাভ কৰিছিল। ইয়াৰ লগতে তেওঁ ২০১০ চনত ফিলিপাইনত অনুষ্ঠিত কেডেট এছিয়ান চেম্পিয়নশ্বিপ, ২০১২ চনত জাৰ্চিত অনুষ্ঠিত কমনৱেলথ চেম্পিয়নশ্বিপ, ২০১৫ চনত মংগোলীয়াত অনুষ্ঠিত ২৩ বছৰ অনুৰ্ধৰ এছিয়ান চেম্পিয়নশ্বিপ আৰু ২০১৫ চনৰ ফ্লেমিছ অপেনতো তেওঁ পদক অৰ্জন কৰিছে। ২০১৪ চনত ফিলিপাইনৰ ২৩ বছৰ অনুৰ্ধ শিতানত এছিয়ান চেম্পিয়নশ্বিপত তেওঁ প্ৰথম ভাৰতীয় হিচাপে ৰূপৰ পদক লাভ কৰিছিল।  এছিয়ান চেম্পিয়নশ্বিপৰ সফলতাৰ পিছত ২০১৪ চনত তামিলনাডুৰ মুখ্যমন্ত্ৰী জয়ললিতাই আমেৰিকা যুক্তৰাষ্ট্ৰত উন্নত প্ৰশিক্ষণৰ বাবে তেওঁক বিত্তীয় সহায় হিচাপে তিনি লাখ টকাৰে সন্মানিত কৰে। ২০১৫ চনত তেওঁ ৰাহুল দ্ৰাবিড় এথলীট মেণ্টৰশ্বিপ কাৰ্যসূচীৰ বাবে 'গোস্পৰ্টছ ফাউণ্ডেচন' বাছনি কৰা ১৫জন খেলুৱৈৰ ভিতৰত এগৰাকী হিচাপে পৰিগণিত হৈছিল।  ভৱানী দেৱীয়ে ২০১২ চনত জাৰ্চিত অনুষ্ঠিত কমনৱেলথ চেম্পিয়নশ্বিপ আৰু ২০১৪ চনত ইটালীত অনুষ্ঠিত টাচকানি কাপত ২টা কৈ স্বৰ্ণ পদক লাভ কৰিছিল। তেওঁ ৰেকজাভিকত অনুষ্ঠিত হোৱা আইচলেণ্ডিক আন্তৰ্জাতিক চেবাৰ টুৰ্ণামেণ্টত পঞ্চম স্থান লাভ কৰিছিল আৰু ২০২০ চনৰ টকিঅ' অলিম্পিকত ভাৰতৰ পৰা ফেন্সিংৰ সম্ভাৱ্য প্ৰাৰ্থী হিচাপে যোগ্যতা লাভ কৰিছিল। . তেওঁ ২০১৯ চনত বেলজিয়ামৰ ঘেণ্টত ট্যুৰ্ণৈ চেটেলাইট ফেন্সিং প্ৰতিযোগিতাত মহিলাৰ চেবাৰ ব্যক্তিগত শ্ৰেণীত ৰূপৰ পদক অৰ্জন কৰে। এই প্ৰতিযোগিতাত তেওঁ আজাৰবাইজান বাষ্টা আন্নাৰ হাতত পৰাজিত হৈছিল।  তেওঁ চেবাৰ ইভেণ্টত কেনবেৰাৰ জ্যেষ্ঠ কমনৱেলথ ফেন্সিং চেম্পিয়নশ্বিপত স্বৰ্ণ পদক লাভ কৰা প্ৰথম ভাৰতীয় হৈ ইতিহাস ৰচনা কৰিছিল। তেওঁ ছেমি ফাইনেলত স্কটলেণ্ডৰ কেটিৰোনা থমচনক পৰাজিত কৰিছিল আৰু তাৰ পিছত ইংলেণ্ডৰ এমি ৰুঅক্সক পৰাজিত কৰিছিল। তেওঁ ইটালীৰ লগতে ভাৰতীয় ক্ৰীড়া প্ৰাধিকৰণৰ কান্নুৰ কেন্দ্ৰত প্ৰশিক্ষণ লাভ কৰিছে।

২০২০ চনৰ ছেপ্টেম্বৰ লৈকে তেওঁ ৩৭.০ পইণ্টৰ সৈতে বিশ্বত ৪৫ তম স্থানত আছে।

## তথ্য উৎস

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতৰ ফেন্সিং খেলুৱৈ
শ্ৰেণী:ভাৰতীয় অলিম্পিক প্ৰতিযোগী
নওগাঁৰ পেৰা সন্দেশ

**নওগাঁৰ পেৰা সন্দেশ ** (; ) বাংলাদেশৰ নওগাঁ জিলাত উৎপাদিত গাখীৰৰে তৈয়াৰ কৰা এবিধ মিঠাই। বৰ্তমানে বাংলাদেশৰ অন্যান্য ঠাইতো এই পেৰা সন্দেশ তৈয়াৰ কৰা হ’লেও সৰ্ব প্ৰথমে নওগাঁ জিলাতে তৈয়াৰ কৰা হৈছিল।স্বাদ ও মানে অতুলনীয় নওগাঁৰ প্যাৰা সন্দেশ আৰম্ভণিতে কেবল পূজা মণ্ডপৰ দেৱ-দেৱীৰ উপাসনাৰ বাবেই এই মিঠাই তৈয়াৰ কৰা হৈছিল। পৰৱৰ্তী সময়ত কেৱল দেৱ-দেৱীৰ উপাসনাতে এই মিঠাই সীমাবদ্ধ নাথাকি দেশৰ পৰিধি চেৰাই ইয়াৰ সুখ্যাতি বিদেশতো বিয়পি পৰিছে। ইয়াৰ সোৱাদ আৰু পুষ্টিগুণৰ বাবে ই এবিধ বিখ্যাত মিঠাই হিচাপে জনমানসত স্বীকৃতি পাইছে।

## ইতিহাস
পেৰা সন্দেশৰ ইতিহাস শতিকা পুৰণি। প্ৰথমে কেবল দেৱ-দেৱীৰ উপাসনাৰ প্ৰয়োজনত এই মিঠাই তৈয়াৰ হৈছিল। পিছলৈ এবিধ জনপ্ৰিয় মিঠাইলৈ পৰিণত হৈছিল। জনশ্ৰুতি আছে যে নওগাঁ চহৰৰ কালিতলা এলেকাৰ মহেন্দ্ৰী দাস নামৰ এজন ব্যক্তিয়ে প্ৰথমে এই পেৰা সন্দেশ তৈয়াৰ কৰিবলৈ লৈছিল। মহেন্দ্ৰী দাস ভাৰতৰ বিহাৰৰ কোনো এজন নবাবৰ অধীনত মিঠাই তৈয়াৰৰ কাম কৰিছিল। কোনো এখন যুদ্ধত নবাব নিহত হোৱাত মহেন্দ্ৰীয়ে প্ৰাণ লৈ পলাই আহি বৰ্তমান বাংলাদেশৰ অন্তৰ্গত নওগাঁ চহৰৰ কালীতলা অঞ্চলত থিতাপী লয়। জীৱিকাৰ তাদিগাত তেওঁ পেৰা সন্দেশ তৈয়াৰ কৰিবলৈ আৰম্ভ কৰে। সন্দেশবোৰ বিভিন্ন মন্দিৰে মন্দিৰে ঘূৰি বিক্ৰি কৰিছিল। পিছত কালীতলা মন্দিৰৰ ওচৰত ‘মা নওগাঁৰ পেৰা সন্দেশ’ নামেৰে এখন মিঠাইৰ দোকান খোলে। কালীতলা অঞ্চলত তেতিয়া সিমান জনবসতি নাছিল।

মহেন্দ্ৰ দাসৰ পিছত তেওঁৰ পুত্ৰ ধীৰেন্দ্ৰনাথ দাসে সেই দোকানৰ দায়িত্ব লয়। তেওঁ বিমল মহন্ত নামৰ এজন কাৰিকৰক নিয়োগ কৰে। বিমল মহন্তৰ হাতেৰে নিৰ্মিত সন্দেশৰ খ্যাতি চৌপাশে বিয়পি পৰে। প্ৰায় ত্ৰিশ বছৰ ধীৰেন্দ্ৰনাথে মিঠাই ব্যৱসায় পৰিচালনা কৰে। পিছত তেওঁ সুৰেশ চন্দ্ৰ মহন্তৰ ওচৰত দোকানখন বিক্ৰি কৰি দি অন্য ঠাইলৈ গুছি যায়। সুৰেশ চন্দ্ৰ মহন্তই নতুনকৈ মিঠাই তৈয়াৰ কৰা কাৰিকৰ হিচাপে নাৰায়ণ চন্দ্ৰ প্ৰামাণিকক নিয়োগ কৰে। পিছলৈ দোকানৰ মালিক পক্ষ আকৌ সলনি হৈছে। বৰ্তমান ৰতন দাস সেই দোকানৰ গৰাকী।

বৰ্তমান নওগাঁ চহৰত ‘মা নওগাঁৰ পেৰা সন্দেশ’ৰ উপৰিও আশেপাশে এইবিধ মিঠাই তৈয়াৰ আৰু বিক্ৰি কৰা আৰু বহু দোকান খোলা হৈছে।
## প্ৰস্ততু প্ৰণালী
এই মিঠাই তৈয়াৰ কৰিবলৈ প্ৰয়োজন- গাখীৰ, চেনি আৰু পানী। এক কিলোগ্ৰাম সন্দেশ তৈয়াৰ কৰিবলৈ গাখীৰৰ প্ৰয়োজন ৭ লিটাৰ। পেৰা সন্দেশ দুই ধাপত তৈয়াৰ হয়। প্ৰথম ধাপত গাখীৰ, চেনি আৰু পানী একেলগে মিহলাই এটা কেৰাহীত পগোৱা হয়। গাখীৰ পানীৰ মিশ্ৰণবিধ উতলাৰ আগতে জুই বঢ়াই দিব লাগে। উতলি থকা অৱস্থাত মিশ্ৰণখিনি লাহেলাহে লৰাই থাকিব লাগে আৰু এনেকৈ খীৰ তৈয়াৰ হয়। দ্বিতীয় ধাপত সেই খীৰ দুই হাতৰ তলুৱাৰে ৰোল কৰি সামান্য হেঁচা দিব লাগে। সেই সামান্য হেঁচাতেই পেৰা সন্দেশ তৈয়াৰ হৈ যায়।
## বিৱৰণ
পেৰা সন্দেশৰ ৰং সামান্য খয়েৰী ৰঙৰ। প্ৰতিটো সন্দেশ আধা ইঞ্চি ওখ আৰু দুই ইঞ্চি দীঘল আকাৰৰ হয়। প্ৰতি কিলোগ্ৰামত ৭৫টাৰ পৰা ৮০টালৈকে পেৰা সন্দেশ থাকে। সাধাৰণ অৱস্থাত ই ১০-১৫ দিনলৈ ভালে থাকে। কৃত্ৰিম উপায়ে তাতকৈয়ে বেছি দিন ভালে ৰাখিব পৰা যায়।
শ্ৰেণী:মিঠাই
শ্ৰেণী:বাংলাদেশ
## তথ্য উৎস
ভাৰতীয় বিজ্ঞান শিক্ষা আৰু গৱেষণা প্ৰতিষ্ঠান বেৰহামপুৰ

**ভাৰতীয় বিজ্ঞান শিক্ষা আৰু গৱেষণা প্ৰতিষ্ঠান বেৰহামপুৰ** (; সংক্ষেপে **ইছাৰ বেৰহামপুৰ**) এখন ভাৰতীয় স্বয়ংশাসিত শিক্ষা আৰু গৱেষণা প্ৰতিষ্ঠান। এয়া ভাৰত চৰকাৰৰ শিক্ষা মন্ত্ৰালয়ৰ দ্বাৰা (পূৰ্বৰ মানৱ সম্পদ উন্নয়ন মন্ত্ৰালয়) ওড়িশাৰ ব্ৰহ্মপুৰত প্ৰতিষ্ঠা কৰা হৈছিল। উচ্চতৰ বৈজ্ঞানিক শিক্ষা আৰু অনুসন্ধানসহ স্নাতক আৰু স্নাতকোত্তৰ স্তৰৰ বৈজ্ঞানিক অনুসন্ধানক প্ৰত্যাশিত কৰা আৰু উচ্চ গুণ সম্পন্ন শিক্ষাবিদ গঠন ইয়াৰ উদ্দেশ্য আছিল। এই অনুষ্ঠানক ভাৰত চৰকাৰে ‘ৰাষ্ট্ৰীয় মহত্ত্বপূৰ্ণ প্ৰতিষ্ঠান' মান্যতা প্ৰদান কৰিছে। ২০১৬-১৭ শিক্ষাবৰ্ষৰ আগষ্ট মাহত ই আনুষ্ঠানিকভাৱে কাৰ্যকৰী হৈছিল। এইখন ভাৰতৰ আন সাতটা ইছাৰ ভিতৰত অন্যতম।

## ইতিহাস
গুণাত্মক শিক্ষা আৰু মৌলিক বিজ্ঞানৰ যোগেদি গৱেষণাক উৎসাহিত কৰিবলৈ ভাৰত চৰকাৰৰ শিক্ষা মন্ত্ৰালয়ৰ দ্বাৰা ২০০৬ চনত ভাৰতীয় বিজ্ঞান শিক্ষা আৰু অনুসন্ধান সংস্থা স্থাপন কৰা হৈছিল। ৰাষ্ট্ৰীয় প্ৰযুক্তিবিদ্যা, বিজ্ঞান শিক্ষা আৰু অনুসন্ধান (NITSER) অধিনিয়ম, ২০০৭ৰ সংশোধন আৰু পৰিৱৰ্তন কৰি সংসদত প্ৰযুক্তিবিদ্যা, বিজ্ঞান শিক্ষা আৰু অনুসন্ধান (NITSER) বিল, ২০১৬ মাধ্যমেৰে মূল অধিনিয়মৰ দ্বিতীয় পৰিশিষ্ট লৈ আইজৰ তিৰুপতি আৰু ইছাৰ ব্ৰহ্মপুৰক চামিল কৰা হৈছিল। তেতিয়া কেন্দ্ৰীয় অৰ্থনৈতিক মন্ত্ৰী অৰুণ জেটলী ২০১৫ চনত নিজৰ বাজেট ভাষণেৰে আইজৰ ব্ৰহ্মপুৰৰ প্ৰতিষ্ঠা সম্পৰ্কে সূচনা প্ৰদান কৰিছিল। 
এয়া পূৰ্বৰ পুণে আৰু কলকাতা (২০০৬), মোহালি (২০০৭), ভূপাল আৰু তিৰুৱনন্তপুৰম (২০০৮)ত অন্য ৫টা আইজৰ প্ৰতিষ্ঠা কৰা হৈছিল।

## কেম্পাচ
আইজৰ ব্ৰহ্মপুৰ চৰকাৰী আই.টি.আই. ব্ৰহ্মপুৰত ইয়াৰ অস্থায়ী কেম্পাচত সাময়িকভাৱে কাম কৰি আছে। স্থায়ী কেম্পাচ ব্ৰহ্মপুৰৰ ওচৰৰ লাউৰিগ্ৰামত নিৰ্মাণ কাৰ্য চলি আছে।

## বিভাগ
এই অনুষ্ঠানটোৰ মুঠ ৪টা বিভাগ আছে। য’ৰ পৰা বি.এচ.এম.এচ. দ্বৈত ডিগ্ৰী, ইণ্টিগ্ৰেটেড পি.এইছ.ডি. আৰু পি.এইছ.ডি. ডিগ্ৰী প্ৰদান কৰা হয় সেইবিলাক হ’ল: 

* জীৱ বিজ্ঞান বিভাগ (Department of Biological Sciences)
* ৰসায়ন বিজ্ঞান বিভাগ (Department of Chemical Sciences)
* গণিত বিভাগ (Department of Mathematical Sciences)
* পদাৰ্থ বিজ্ঞান বিভাগ (Department of Physical Sciences)

## তথ্যসূত্ৰ

## বাহ্যিক সংযোগ
* ইছাৰ নামভৰ্তি ৱেবচাইট

শ্ৰেণী:ভাৰতৰ শৈক্ষিক প্ৰতিষ্ঠান
দেৱযানী

**দেৱযানী**  (; ) হিন্দু পৌৰাণিক কথা অনুসৰি দৈত্যগুৰু শুক্ৰাচাৰ্য্য আৰু উৰ্জস্বতীৰ জীয়ৰী। যযাতিৰ সৈতে তেওঁৰ বিবাহ হৈছিল আৰু তেওঁলোকৰ দুটা সন্তানৰ জন্ম হৈছিল- যদু আৰু তুৰ্বসু। বিবাহৰ পূৰ্বে তেওঁ এবাৰ বৃহস্পতিৰ পুত্ৰ কচৰ প্ৰতি আসক্ত হৈছিল। কিন্তু কচে তেওঁক বিবাহ কৰাবলৈ অস্বীকাৰ কৰিছিল।
## কচৰ সৈতে প্ৰেম
কচ দেৱগুৰু বৃহস্পতিৰ পুত্ৰ আছিল। তেওঁক দেৱতাসকলে মৃত সঞ্জীৱনী মন্ত্ৰ (মৃতকক জীয়াই দিব পৰা মন্ত্ৰ) শিকিবলৈ দৈত্যগুৰু শুক্ৰাচাৰ্য্যৰ আশ্ৰমলৈ পঠায়। শুক্ৰাচাৰ্য্যই তেওঁক শিষ্য ৰূপে স্বীকাৰ কৰে যদিও দানৱসকলে এই কথাত ভাল পোৱা নাপালে। তেওঁলোকে কচক মাৰি পেলাবলৈ ষড়যন্ত্ৰ কৰে আৰু দুবাৰ সফলো হয়। কিন্তু দেৱযানীৰ অনুৰোধত পিতৃ শুক্ৰাচাৰ্য্যই পুনৰ তেওঁক জীয়াই তোলে। দেৱযানীয়ে গোপনে কচক ভাল পাইছিল।

তৃতীয়বাৰ দানৱসকলে কচক হত্যা কৰি তেওঁৰ দেহটো জ্বলাই দিয়ে আৰু তাৰ ছাই সুৰাৰ লগত মিহলাই শুক্ৰাচাৰ্য্যক খুৱাই দিয়ে। কচক বিচাৰি নাপাই দেৱযানীয়ে পিতৃক অভিযোগ দিয়ে। আধ্যাত্মিক শক্তিৰে শুক্ৰাচাৰ্য্যই জানিব পাৰিলে যে কচ তেওঁৰ পেটৰ ভিতৰত আছে। দৈত্যগুৰু দোধোৰ-মোধোৰত পৰিল। কাৰণ কচক জীয়াব গ’লে তেওঁৰ মৃত্যু নিশ্চিত। শেষত উপায়হীন হৈ তেওঁ কচক মৃত সঞ্জীৱনী মন্ত্ৰ শিকাই দিলে। শুক্ৰাচাৰ্য্যৰ পেট ফালি কচ ওলাই আহিল আৰু মৃত সঞ্জীৱনী মন্ত্ৰেৰে গুৰুক জীয়াই তুলিলে।

নিজৰ লক্ষ্যত উপনীত হৈ কচ গুৰুকুল এৰি উভতি যাব ওলাল। যোৱাৰ সময়ত দেৱযানীয়ে তেওঁক ভাল পোৱাৰ কথা জনালে। কিন্তু কচ কলে যে দুয়োৰ মাজত বিবাহ অসম্ভৱ, যিহেতু তেওঁ শুক্ৰাচাৰ্য্যৰ গৰ্ভৰ পৰা পুনৰ্জনম পাইছে, সেয়েহে দেৱযানী সম্পৰ্কত তেওঁৰ ভনীয়েক হব। ক্ৰোধান্বিত দেৱযানীয়ে তেওঁক অভিশাপ দিলে যে তেওঁ শিকা মৃত সঞ্জীৱনী মন্ত্ৰই কোনো কাম নকৰিব। আনহাতে কচেও দেৱযানীক তেওঁৰ বিবাহ অনা-ব্ৰাহ্মণৰ সৈতে হোৱাৰ অভিশাপ দিলে। 
## শৰ্মিষ্ঠাৰ সৈতে সংঘাত
শৰ্মিষ্ঠা দানৱৰাজ বৃষপৰ্বৰ জীয়ৰী আছিল। এদিন শৰ্মিষ্ঠা আৰু দেৱযানী গা ধুবলৈ গ’ল। গা ধুই উঠাৰ পিছত দেৱযানীয়ে ভুলতে শৰ্মিষ্ঠাৰ কাপোৰ পিন্ধিলে। ইয়াতে খং উঠি শৰ্মিষ্ঠাই কুঁৱা এটাত দেৱযানীক গতিয়াই দি ঘৰলৈ গুচি আহিল। পিছত দেৱযানী মৃগয়া কৰিবলৈ অহা ৰজা যযাতিৰ সহায়ত কুঁৱাৰ পৰা উঠি ঘৰলৈ আহিল আৰু শুক্ৰাচাৰ্য্যক সকলো কথা কৈ দিলে। এই কথাত ক্ষুণ্ণ হৈ শুক্ৰাচাৰ্য্যই দানৱৰ দেশ এৰি গুচি যাবলৈ ওলোৱাত ৰজা বৃষপৰ্বই নাযাবলৈ অনুৰোধ জনালে। দেৱযানীয়ে চৰ্ত দিলে যে— যদিহে শৰ্মিষ্ঠা আৰু আন দানৱ কন্যাসকল তেওঁৰ দাসী হৈ থাকে, তেন্তে তেওঁলোকে দেশ এৰি নাযায়।
## বিবাহ
কেইদিনমান পাছত শৰ্মিষ্ঠা আৰু দাসীসকলৰ সৈতে দেৱযানী অৰণ্যলৈ যাওঁতে পুনৰ ৰজা যযাতিৰ সৈতে দেখাদেখি হয়। দেৱযানীয়ে যযাতিক পিতৃৰ ওচৰলৈ লৈ আহে আৰু কয় যে দুয়ো বিবাহ কৰিব বিচাৰে। শুক্ৰাচাৰ্য্যই আনন্দেৰে সন্মতি দিলে আৰু লগতে ক’লে যে শৰ্মিষ্ঠাক যেন তেওঁ অনাদৰ নকৰে, কাৰণ তেওঁ এগৰাকী ৰাজকুমাৰী। কিন্তু কোনো ক্ষেত্ৰতে যেন শৰ্মিষ্ঠাৰ সৈতে অবৈধ সম্পৰ্ক গঢ়ি নোতোলে। 

যযাতি আৰু দেৱযানীৰ দুটা পুত্ৰ সন্তান জন্ম পায়— যদু আৰু তুৰ্বসু। দেৱযানীয়ে নজনাকৈ যযাতিয়ে শৰ্মিষ্ঠাকো বিবাহ কৰায় আৰু আৰু তেওঁৰ তিনিটা পুত্ৰ সন্তান হয়- দ্ৰুহ্যু, অনু আৰু পুৰু। দেৱযানীয়ে পিছত সেই কথা জানিব পাৰি পিতৃৰ আশ্ৰমলৈ উভতি যায়। শুক্ৰাচাৰ্য্যই প্ৰতিশ্ৰুতি ভঙ্গ কৰাৰ অপৰাধত যযাতিক অকালতে জৰাগ্ৰস্ত হোৱাৰ অভিশাপ দিয়ে। 
## টোকা

* Devayani and Kacha  Retold by P. R. Ramachander

## বাহ্যিক সংযোগ

* Devayani and Yayati  Retold by P. R. Ramachander

শ্ৰেণী:মহাভাৰতৰ চৰিত্ৰ
শ্ৰেণী:ভাৰতীয় ৰাণী
ধুনাচি নৃত্য

**ধুনাচি নৃত্য** বা **ধুনুচি নৃত্য** () ঘাইকৈ পূব আৰু উত্তৰ ভাৰতত প্ৰচলিত একপ্ৰকাৰৰ পৰম্পৰাগত নৃত্য। ই ঘাইকৈ পশ্চিম বংগ, উত্তৰ প্ৰদেশৰ বাৰাণসীত প্ৰচলিত যদিও ওড়িশা, ত্ৰিপুৰা আৰু নামনি অসমৰ কিছু অংশতো ধুনাচি নৃত্য কৰা হয়। ভাৰতৰ মাংলগিক অনুষ্ঠানত পৰম্পৰাগতভাৱে ধূনা জ্বলোৱা হয়। ধূনা হৈছে এবিধ গছৰ সুগন্ধি আঠা। এই আঠা শুকুৱাই লৈ জ্বলা আঙঠা বা নাৰিকলৰ জাবৰীত জুই জ্বলাই ধূনা গুড়ি ছটিয়াই দিয়া হয়। সাধাৰণতে ধূনাদানীত ধূনা জ্বলোৱা হয়। পাৰম্পৰিক ধূনাদানী মাটিৰে তৈয়াৰ কৰা হৈছিল যদিও ধাতু যেনে ৰূপ, কাঁহ বা পিতলৰ সহায়টো ধূনাদানী প্ৰস্তুত কৰা হয়। এই ধূনাদানীলৈ কৰা নৃত্যয়ে হৈছে ধুনাচি নৃত্য বা ধুনুচি নৃত্য। পাৰম্পৰিকভাবে দেৱ-দেৱতাৰ মূৰ্তিৰ সন্মুখত, মন্দিৰত আৰু অন্যান্য পৱিত্ৰ স্থানত এই নৃত্য কৰা হয়। বহু ঠাইত ইয়াক ধূনাৰ আৰতি বুলিও কোৱা হয়। সাধাৰণতে চাকিৰে কৰা আৰতিৰ পিছত এই নৃত্য কৰা হয়। পশ্চিম বংগৰ দুৰ্গা পূজাত আৰু বাৰাণসীত গঙ্গা নদীৰ পাৰত কৰা ধুনাচি নৃত্য পৃথিৱী বিখ্যাত।

## নৃত্য

নৱৰাত্ৰিৰ সময়ত বংগত উলহ মালহেৰে দুৰ্গা পূজা অনুষ্ঠিত কৰা হয়। দুৰ্গা পূজাৰ বিভিন্ন ৰীতি-নীতিৰ ভিতৰত ধুনাচি নৃত্য অন্যতম। এই পুৰণি অনুষ্ঠানটো উৎসৱৰ বাবে এক অনিবাৰ্য নিয়মৰ ৰাজ্যৰ সাংস্কৃতিক পৰিচয়ৰ এক অন্তৰ্নিহিত অংশ হৈ পৰিছে। এই নৃত্য কৰোঁতে ধূনাদানী হাতত ধৰি ৰখা হয়। ইয়াত আঙঠা বা জ্বলন্ত নাৰিকলৰ বাকলি দি ধূনাৰ গুড়ি ছটিয়াই দিয়া হয়। কিছুমান লোকে জ্বলা কয়লাৰ এটা স্তৰ ৰাখি তাৰ ওপৰত নাৰিকলৰ বাকলি জ্বলায়। সুগন্ধি ধোঁৱাৰ বাবে ধূনাৰ উপৰিঞ্চি ধূপ আৰু কৰ্পুৰ ব্যৱহাৰ কৰা হয়।

দুৰ্গা পূজাৰ সময়ত ঢাক নামৰ এবিধ বিশেষ আকৃতিৰ ঢোলৰ তালত ধুনাচি নৃত্য কৰা হয়। ঢাকৰ লগতে পাৰম্পৰিক কাঁহী আকৃতিৰ তাল বাদ্য বজোৱা হয়। নৃত্যৰ বাবে পৰম্পৰাগত সাজ যেনে পুৰুষে ধুতি আৰু কুৰ্তা,পাঞ্জাবী আৰু মহিলা সকলে ৰঙা পাৰি থকা বগা শাৰী পিন্ধে। বহুতো পূজা সংগঠনে সৰ্বশ্ৰেষ্ঠ নৃত্যৰ বাবে প্ৰতিযোগিতাৰ আয়োজন কৰে। এই প্ৰতিযোগিতাসমূহত কিছুমান নৃত্যশিল্পীয়ে তিনিটা ধূনাদানীৰে সৈতে - দুই হাতত দুটা আৰু তৃতীয়টো দাঁতেৰে মুখত ধৰি নৃত্য কৰে। ইয়াৰ লগতে বিভিন্ন ভংগীমা আৰু নিজা কৌশলৰ সহায়ত তেওঁলোকে নৃত্য প্ৰদৰ্শন কৰে। দেৱী দুৰ্গাক ধন্যবাদ জনাবলৈ ধুনচি নৃত্য কৰা হয়। পৰম্পৰাগতভাৱে এইটো পুৰুষ প্ৰধান নৃত্য আছিল। কিন্তু এতিয়া মহিলাসকলেও ক্ৰমান্বয়ে সক্ৰিয়ভাৱে অংশগ্ৰহণ কৰিছে।

দুৰ্গা পূজাৰ লগতে পূব ভাৰতৰ শাক্ত পন্থী সকলে কালি পূজা, মনসা পূজা, জগদ্ধাত্ৰী পূজা ইত্যাদিতো দেৱীৰ মূৰ্তিৰ সন্মুখত ধুনাচি নৃত্য কৰে। বাৰাণসীত গঙ্গা নদীৰ পাৰত কৰা গংগা দেৱীলৈ উদ্দেশ্যি ধুনাচি নৃত্য কৰা হয়।

## ধূনাৰ অন্যান্য ব্যৱহাৰ
ধূনাৰ ধোৱায়ে বায়ু শুদ্ধ কৰা বুলি গণ্য কৰা হয়। সেয়েহে ইয়াক ঈশ্বৰক আগবঢ়োৱা হয়। কিন্তু ইয়াক দৈনন্দিন জীৱনতো ব্যৱহাৰ কৰা হয়। সাধাৰণতে সন্ধিয়া চাকি বন্তি জ্বলোৱা সময়ত ধূনা জ্বলোৱা বহু পৰিয়ালৰ দৈনন্দিনৰ নিয়ম। ইয়াক মহ প্ৰতিৰোধক হিচাপে ব্যৱহাৰ কৰা হয়।

## তথ্য উৎস

## বাহ্যিক সংযোগ

* ধুনাচি নৃত্য
* ধুনাচি নৃত্যৰ আলোকচিত্ৰ 

শ্ৰেণী:ভাৰতৰ লোকনৃত্য
প্ৰাচী দেশাই

**প্ৰাচী দেশাই** (; জন্ম-১২ ছেপ্টেম্বৰ ১৯৮৮) হৈছে এগৰাকী ভাৰতীয় ছবিৰ অভিনেত্ৰী। তেখেত টেলিভিছন জগতৰো প্ৰাক্তন অভিনেত্ৰী। জিটিভিৰ সফল ধাৰাবাহিক *কছম ছে*ৰ জৰিয়তে কেৰিয়াৰৰ পাতনি মেলা প্ৰাচীয়ে পৰৱৰ্তী সময়ত বলিউদতো পদাৰ্পণ কৰে আৰু ২০০৮ চনত মুক্তি লাভ কৰা সাংগীতিক ড্ৰামা ছবি *ৰক-অন*ৰ জৰিয়তে ভূমুকি মাৰে। তেখেতৰ আন কেইখনমান গুৰুত্বপূৰ্ণ ছবি হৈছে- *লাইফ পাৰ্টনাৰ* (২০০৯), *ওৱানছ আপন এ টাইম ইন মুম্বাই* (২০১০), *বোল বচ্চন* (২০১২) আৰু *আই, মি অঔৰ মেই* (২০১৩) আদি। প্ৰাচী গোৱা পৰ্যটনৰ প্ৰসাৰক, ব্ৰেণ্ড এম্বাছাদৰ, মুখপাত্ৰ। ইয়াৰ উপৰি তেখেত *নিউট্ৰ'জেনা* পন্যদ্ৰব্যৰ লগত জড়িত। প্ৰাচী *লাক্স লায়ৰা*ৰ এগৰাকী ব্ৰেণ্ড এম্বাছাদৰ।

## প্ৰাৰম্ভিক জীৱন
গুজৰাটৰ অন্তৰ্গত ছুৰতত প্ৰাচী দেশাইৰ জন্ম হয়। তেখেতৰ পিতৃ হৈছে নিৰঞ্জন দেশাই আৰু মাতৃ হৈছে অমিতা দেশাই। ঈশা দেশাই হৈছে তেখেতৰ ভগ্নী।

ছুৰতৰ পঞ্চগণিত থকা ছেইণ্ট জোছেফ কনভেণ্ট স্কুলত নৱম শ্ৰেণীলৈকে দেশাইয়ে পঢ়া-শুনা কৰে। তাৰপিছত পুণেত থকা সিনহাগড় কলেজৰ পৰা তেখেতে উচ্চতৰ শিক্ষা সমাপ্ত কৰে।
## কৰ্মজীৱন
২০০৬ চনত প্ৰাচীয়ে একতা কাপুৰৰ দ্বাৰা নিৰ্মিত জনপ্ৰিয় টেলিভিছন ধাৰাবাহিক *কছম সে*ত শীৰ্ষ চৰিত্ৰত অভিনয় কৰে। তেখেতৰ বিপৰীতে অভিনয় কৰিছিল ৰাম কাপুৰে। এইখন ধাৰাবাহিকত অভিনয়ৰ জৰিয়তে প্ৰাচীয়ে *ইণ্ডিয়ান টেলি বঁটা*ৰ পৰা শ্ৰেষ্ঠ অভিনেত্ৰীৰ সন্মানকে ধৰি আন একাধিক অনুষ্ঠানৰ পৰা সন্মান বুটলিবলৈ সক্ষম হয়। 

প্ৰাচীয়ে ২০০১ চনৰ সফল ধাৰাবাহিক *কচৌটি জিন্দেগী কি*ৰ দুটা খণ্ডত কেমিঅ' হিচাপে অভিনয় কৰে। 

২০০৮ চনত প্ৰাচীয়ে হিন্দী ছবিৰ জগতত প্ৰৱেশ কৰে। তেখেতে অভিনয় কৰা প্ৰথমখন ছবি আছিল *ৰক অন*। অভিষেক কাপুৰৰ দ্বাৰা নিৰ্দেশিত এই ছবিখনত তেখেতে ফাৰহান আখতাৰৰ পত্নীৰ চৰিত্ৰ ৰূপায়ণ কৰে। উল্লেখ্য যে, ছবিখনত অভিনয় কৰিবলৈ তেখেতে *কছম ছে* ধাৰাবাহিকখন ত্যাগ কৰিবলগীয়া হৈছিল।

২০১০ চনৰ জুলাইত, প্ৰাচীয়ে "ওৱানচ আপন এ টাইম ইন মুম্বাই" নামৰ ছবিখনত অভিনয় কৰে। ছবিখনত তেখেতে অজয় দেৱগন, ইমৰাণ হাছমী আৰু কংগনা ৰানাউটৰ লগত কাম কৰাৰ সুবিধা পায়।

২০১২ চনত প্ৰাচীয়ে *তেৰি মেৰি কাহানী* নামৰ ছবিখনত এটি কেমিঅ' চৰিত্ৰ ৰূপায়ণ কৰে। ইয়াৰ পিছত প্ৰাচীক দেখা যায় *বোল বচ্চন* নামৰ কমেডি ড্ৰামাখনত। অজয় দেৱগন, অভিষেক বচ্চন আৰু অভিনেত্ৰী আচিনে এইখন ছবিত অভিনয় কৰিছিল। এইখন ছবি প্ৰাচীৰ বাবে এইপৰ্যন্ত ব্যৱসায়িকভাৱে সফল ছবি হিচাপে পৰিগণিত হৈ আছে।

ভাৰতীয় ক্ৰিকেটাৰ আৰু ভাৰতীয় ক্ৰিকেট দলৰ এসময়ৰ অধিনায়ক মহম্মদ আজহাৰুদ্দিনৰ জীৱন-আধাৰিত ছবি *আজহাৰ*ত প্ৰাচীয়ে অভিনেতা ইমৰান হাছমীৰ বিপৰীতে অভিনয় কৰিছে। ছবিখন ২০১৬ চনত মুক্তি হৈছিল।  ২০১৬ চনৰে ১১ নৱেম্বৰত মুক্তি লাভ কৰা *ৰক অন-২*ত প্ৰাচীয়ে পুনৰ ফাৰহান আখতাৰৰ পত্নীৰ ভূমিকাত অৱতীৰ্ণ হয়।

## তথ্যসূত্ৰ

শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
নাদিৰা বব্বৰ

**নাদিৰা বব্বৰ** (; জন্ম ২০ জানুৱাৰী ১৯৪৮) এগৰাকী ভাৰতীয় চলচ্চিত্ৰ আৰু থিয়েটাৰৰ অভিনেত্ৰী আৰু পৰিচালক। ২০০১ চনত তেওঁ সংগীত নাটক একাডেমী বঁটা পাইছে। ভাৰতীয় থিয়েটাৰৰ তেওঁ এটা প্ৰতিষ্ঠিত নাম, যি মুম্বাই ভিত্তিক *একজুটে* নামৰ হিন্দী থিয়েটাৰ দল এটাৰ সৈতে জড়িত।
## প্ৰাৰম্ভিক জীৱন
নাদিৰাই ১৯৪৮ চনৰ ২০ জানুৱাৰীত জন্ম গ্ৰহণ কৰে। তেওঁৰ দেউতাক আছিল কমিউনিষ্ট নেতা চৈয়দ সাজ্জাদ জাহিৰ আৰু মাক আছিল উৰ্দু লেখক ৰাজিয়া জাহিদ। মাক-দেউতাকৰ চাৰিজনী কন্যা সন্তানৰ নাদিৰা আছিল তৃতীয়জনী। আন তিনিজনী হ’ল- নাজমা আলী বাকেৰ, নাচিম ভাটিয়া আৰু নুৰ সাজ্জাদ জাহিৰ। তেওঁৰ দেউতাক *প্ৰগ্ৰেচিভ ৰাইটাৰ্চ এছোচিয়েন* আৰু ভাৰতীয় গণনাট্য সংঘৰ সৈতে জড়িত আছিল। নাদিৰাই ১৯৭১ চনত নতুন দিল্লীৰ ৰাষ্ট্ৰীয় নাট্য বিদ্যালয়ৰ পৰা স্নাতক ডিগ্ৰী লাভ কৰিছে। তেওঁ ৰাষ্ট্ৰীয় নাট্য বিদ্যালয়ৰ পৰা স্বৰ্ণপদক পোৱাৰ উপৰিও পিছলৈ বৃত্তি লৈ  জাৰ্মানীলৈ গৈছিল। তেওঁ গ্ৰ’টোভিস্কি আৰু পিটাৰ ব্ৰুকচৰ দৰে প্ৰথিতযশা পৰিচালকৰ সৈতে কাম কৰাৰো সুযোগ পাইছিল। 
## কৰ্মজীৱন
১৯৮১ চনত নতুন দিল্লীত থিয়েটাৰ দল *একজুতে* আৰম্ভ কৰে। তেওঁলোকৰ প্ৰথম প্ৰযোজনা *ইহুদী কী লড়কী*, যিখন নাটকে পাৰ্চী থিয়েটাৰ শৈলীক পুনৰ্জাগৰিত কৰিছিল এই নাট্য শৈলীৰ এখন শ্ৰেষ্ঠ নাট বুলি বিবেচনা কৰা হয়। দলটোৱে বহু বছৰ ধৰি শান্তা গান্ধী ৰচিত ভৱাই শৈলীৰ সঙ্গীত নাটক *জচমা ওধান* মঞ্চস্থ কৰিছিল। নাদিৰাই ১৯৮৮ চনত মুম্বাইলৈ আহে আৰু তাত এই নাট্য দলটো পুনৰ প্ৰতিষ্ঠা কৰে। 

বিগত ৩০ বছৰ ধৰি একজুটেই ৬০খনতকৈও অধিক নাট উপহাৰ পৰিবেশন কৰিছে, যাৰ ভিতৰত আছে- *সন্ধ্যা ছায়া*, *লুক বেক ইন এঙ্গাৰ*, *বল্লভপুৰ কী ৰূপকথা*, *বাত লাট কী হালত কী*, *ভৰম কে ভুত*, *সুভাষ আনাৰকলী* আৰু *বেগম জান*। ইয়াৰ বাদে তেওঁ ৰচনা কৰা নাটকো কেইখন আছে- *দয়াশংকৰ কী ডায়েৰী* (১৯৯৭),*সাক্কু বাই* (১৯৯৯),*সুমন ঔৰ সানা* আৰু *জী জেইসী আপকী মৰ্জি*। ইয়াত ৰাজ বব্বৰ, সতীশ কৌশিক আৰু কিৰণ খেৰৰ দৰে প্ৰখ্যাত অভিনয় শিল্পীয়ে কাম কৰিছে।

১৯৯০ চনত একজুটেই *একজুটে তৰুণ পিপ’লছ্ থিয়েটাৰ গ্ৰুপ* প্ৰতিষ্ঠা কৰে। এই দলটোৱে *আও পিকনিক চলে* আৰু *আজডাক কা ইনচাফ* প্ৰযোজনা কৰিছে। ২০১১ চনত দলটোৱে ৩০ বছৰীয়া প্ৰতিষ্ঠা দিৱস পালন কৰে। এই উপলক্ষে মুম্বাইৰ *পৃথ্বী থিয়েটাৰ*ত *থাৰ্টি ইয়েৰ কাৰাভান ২০১১* শীৰ্ষক সপ্তাহ জোৰা উৎসৱ পালন কৰে। 

নাদিৰাক চলমন খানে অভিনয় কৰা *জয় হ* (২০১৪) ছবিত দেখা গৈছে। ২০১৬ চনত তেওঁ চানী দেউলৰ *ঘায়ল ৱানচ্ এগেইন*ত অভিনয় কৰে।
## ব্যক্তিগত জীৱন
ৰাষ্ট্ৰীয় নাট্য বিদ্যালয়ত তেওঁ স্বামী ৰাজ বব্বৰক লগ পাইছিল। তেওঁলোকৰ পুত্ৰ আৰিয়া বব্বৰ হিন্দী চলচ্চিত্ৰ এজন অভিনেতা আৰু জীয়ৰী জুহী বব্বৰ এজনী ফেচন ডিজাইনাৰ। জীয়ৰীয়ে অভিনয় কৰাৰ উপৰিও নাদিৰাৰ  নাটকসমূহৰ সাজ-পোচাক ডিজাইন কৰে।
## তথ্য উৎস

## বাহ্যিক সংযোগ
*
* Official website of 'Ekjute' 
* Sandhya Chhaya in Pakistan
শ্ৰেণী:ভাৰতীয় মঞ্চ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ৰাষ্ট্ৰীয় নাট্য বিদ্যালয়ৰ প্ৰাক্তন শিক্ষাৰ্থী
বাল্য বিবাহ নিৰোধক আইন, ১৯২৯

**বাল্য বিবাহ নিৰোধক আইন, ১৯২৯** ()  ২৮ চেপ্তেম্বৰ ১৯২৯ তাৰিখে  ভাৰতৰ ইম্পেৰিয়েল বিধান পৰিষদত গৃহীত হয়। এই আইন যোগে বিবাহৰ নিম্নতম বয়স ছোৱালীৰ বাবে ১৪ বছৰ আৰু ল’ৰাৰ বাবে ১৮ বছৰ নিৰ্ধাৰণ কৰা হয়; যিটো পৰৱৰ্তী সময়ত ছোৱালীৰ বাবে ১৮ বছৰ আৰু ল’ৰাৰ বাবে ২১ বছৰলৈ সংশোধিত কৰা হয়। হৰিবিলাস সাৰদাই এই আইনখনৰ পৃষ্ঠপোষকতা কৰা বাবে ই ‘সাৰদা আইন’ নামেৰে বিশেষভাবে পৰিচিত। উত্থাপনৰ ছমাহ পিছতে ১৯৩০ চনৰ ১ এপ্ৰিলত এই আইন কাৰ্যকৰী হয়। ই ভাৰতৰ সামাজিক সংস্কাৰ আন্দোলনৰ ফল। ব্ৰিটিছ কৰ্তৃপক্ষৰ পৰা শক্তিশালী বিৰোধ হোৱা সত্বেও এই বিধেযকখন ভাৰতীয় লোকৰ সংখ্যাগৰিষ্ঠতা থকা ব্ৰিটিছ ভাৰত চৰকাৰৰ দ্বাৰা ই গৃহীত হৈছিল। ব্ৰিটিছ কৰ্তৃপক্ষই  এই বিধেয়ক গৃহীত হোৱাৰ ফলত তেওঁলোকৰ অনুগত হিন্দু আৰু মুছলমান সাম্প্ৰদায়িক গোষ্ঠীটোৰ সমৰ্থন হেৰুওৱাৰ ভয় কৰিছিল।
## বিধায়িনী প্ৰক্ৰিয়া
ইয়াৰ পূৰ্বে ভাৰতৰ বিধান পৰিষদত সন্মতিৰ বসয় সংক্ৰান্তীয় বিভিন্ন বিধেয়ক উত্থাপন কৰা হৈছিল আৰু সেইবোৰ ব্যৰ্থ হৈছিল। ১৯২৭ চনত হৰবিলাস সাৰদাই কেন্দ্ৰীয় বিধানসভাত *হিন্দু শিশু বিবাহ বিধেয়ক* দাখিল কৰে। বিশ্বৰ গণমত, সমাজ সংস্কাৰক আৰু মুক্তি যুঁজাৰুসকলৰ হেঁচাত *এজ অফ কনচেন্ট কমিটি* শীৰ্ষক চেণ্ট্ৰেল প্ৰভিঞ্চৰ গৃহ সদস্য চাৰ মোৰোপণ্ট বিশ্বনাথ যোশীয়ে নেতৃত্ব দিয়া এখন নিৰ্বাচিত কমিটিলৈ বিধেয়কখন প্ৰেৰণ কৰে। কমিটিৰ অন্যান্য সদস্যসকল আছিল আৰ্কট ৰামস্বামী মুডালিয়াৰ, খান বাহাদুৰ মাথুক, মিঞা ইমান বক্স কডু, শ্ৰীমতী অ’. ব্ৰেইৰী বিদন, ৰামেশ্বৰ নেহৰু, সত্যেন্দ্ৰ চন্দ্ৰ মিত্ৰ, ঠাকুৰ দাস ভাৰ্গৱ, মৌলৱী মহম্মদ যাকুব, মিঞা চাৰ মহম্মদ শাহ নৱাজ। সচিবৰ দায়িত্ব পালন কৰিছিল এ.ডি. সাগানে-ই।  

*অল ইণ্ডিয়া ৱ’মেন কনফাৰেঞ্চ*, *ৱ’মেনছ্ ইণ্ডিয়ান এছোচিয়েচন* আৰু *নেচনেল কাউঞ্চিল ৱ’মেন ইন ইণ্ডিয়া*ই তেওঁলোকৰ সদস্যসকলৰ জৰিয়তে বিবাহৰ বসয় বৃদ্ধি আৰু সন্মতি সংক্ৰান্তত যোশী কমিটিৰ সন্মুখত যুক্তি প্ৰদৰ্শন কৰে। আনকি মুছলমান মহিলাসকলে, উলেমাসকলৰ বিৰোধৰ সন্মুখীন হ’ব বুলি জানিও বিবাহৰ বয়স বৃদ্ধিৰ সপক্ষে নিজৰ মতামত দাঙি ধৰিছিল। ১৯২৯ চনৰ ২০ জুনত যোশী কমিটিয়ে প্ৰতিবেদন দাখিল কৰে আৰু ই ইম্পেৰিয়েল বিধান পৰিষদত একে বছৰৰে ২৮ চেপ্তেম্বৰত গৃহীত হয়। ১৯৩০ চনৰ ১ এপ্ৰিলৰ পৰা ই সমগ্ৰ ব্ৰিটিছ ভাৰততে বলবৎ হয়। এই আইনে সকলো সম্প্ৰদায়ৰে ছোৱালী আৰু ল’ৰাৰ নূন্যতম বিবাহৰ বয়স ক্ৰমে ১৪ আৰু ১৮ বছৰত নিৰ্ধাৰণ কৰে। 
## তাৎপৰ্য
বাল্য বিবাহ নিৰোধক আইন মহিলাসকল সংগঠিতভাবে জড়িত হৈ পৰা ভাৰতৰ প্ৰথম সামাজিক সংস্কাৰ সংক্ৰান্তীয় বিষয়। যুক্তি প্ৰদৰ্শনৰ ক্ষেত্ৰত তেওঁলোকে এক গুৰুত্বপূৰ্ণ ভূমিকা পালন কৰিছিল। মতিলাল নেহৰু আদিৰ দৰে সংস্কাৰপন্থী ৰাজনৈতিক নেতাসকলক মহিলা সংগঠিনবোৰে লগ ধৰি বিলখনৰ সমৰ্থন কৰিবলৈ হেচা দিছিল। *দ্য অল ইণ্ডিয়া ৱ’মেনছ্ এচোচিয়েচন*-এ ৰাজনৈতিক নেতাসকলৰ সমৰ্থন আদায় কৰিবলৈ প্লেকাৰ্ড প্ৰদৰ্শন কৰিছিল আৰু ‘যদি তোমালোকে সাৰদা বিলৰ সমৰ্থন নকৰা, তেন্তে বিশ্বই তোমালোকক হাঁহিব’ জাতীয় শ্লোগান দিছিল। গান্ধীয়েও তেওঁৰ বক্তৃতাত বাল্য বিবাহৰ অপকাৰিতাসমূহৰ বিষয়ে বক্তব্য দাঙি ধৰিছিল। বিলখনৰ বিজয়ৰ ক্ষেত্ৰত মহিলা সংগঠনবোৰক কৃতিত্ব দিব পাৰি, যিয়ে এই কাৰ্য আধুনিকতাৰ প্ৰতিশ্ৰুতি ৰূপে উপস্থাপন কৰিছিল। 
## তথ্য উৎস

## বাহ্যিক সংযোগ
* The Child Marriage Restraint Act, 1929  
শ্ৰেণী:ভাৰতৰ আইন
শ্ৰেণী:বিবাহ
বেগম জাফৰ আলী

**বেগম জাফৰ আলী** (; জন্ম. **চাহেবজাদী চৈয়দা ফাটিমা**; ১৯০১-১৯৯৯) কাশ্মীৰৰ মেট্ৰিক পৰীক্ষাত উত্তীৰ্ণ হোৱা প্ৰথম মহিলা। শিক্ষকতাৰে কৰ্মজীৱনৰ পাতনি মেলা বেগম আলী কাশ্মীৰৰ বিদ্যালয় পৰিদৰ্শক হিচাপে নিযুক্ত হয়। তেওঁ আছিল এগৰাকী শিক্ষাবিদ, নাৰী মুক্তি আন্দোলনৰ এগৰাকী সক্ৰিয় কৰ্মী, শিক্ষা বিভাগৰ উপ-সঞ্চালক আৰু পৰৱৰ্তী সময়ত ভাৰতৰ জম্মু আৰু কাশ্মীৰ ৰাজ্যৰ বিধায়ক। তেওঁ অল ইণ্ডিয়া ৱ’মেন কনফাৰেঞ্চৰ কাৰ্যক্ৰমৰ সৈতে জড়িত আছিল আৰু ভাৰত বিভাজনৰ পূৰ্বে এই সংগঠনটোৰ সম্পাদকৰ পদত কাৰ্যনিৰ্বাহ কৰিছিল। মহম্মদ আলী জিন্না আৰু তেওঁৰ ভনীয়েক ফাটিমা জিন্না কাশ্মীৰলৈ আহোঁতে জাফৰৰ পৰিয়ালত আপ্যায়নৰ ব্যৱস্থা কৰা হৈছিল। এই সুবাদতে বেগম আলীৰ তেওঁলোকৰ সৈতে সাক্ষাতৰ সুযোগ পায় আৰু জিন্না ভাতৃ-ভগ্নীদ্বয়ৰ দ্বাৰা তেওঁ প্ৰভাৱিত হয়। তাৰ পিছতেই স্বাধীনতা আন্দোলনত তেওঁৰ প্ৰচেষ্টা কেন্দ্ৰীভূত কৰিবলৈ অল ইণ্ডিয়া ৱ’মেন কনফাৰেঞ্চ ত্যাগ কৰে।
## প্ৰাৰম্ভিক জীৱন
বেগম জাফৰ আলী ১৯০১ চনত জন্মগ্ৰহণ কৰিছিল। তেওঁৰ দেউতাক খান বাহাদুৰ চৈয়দ হুছেইন ঠাকুৰ কাশ্মীৰৰ মহাৰজা হৰি সিংহৰ শাসনত গৃহ আৰু আইন মন্ত্ৰী হিচাপে দায়িত্ব পালন কৰিছিল।
## কৰ্মজীৱন
বেগম আলী ১৯২৫ চনত গাৰ্লছ্ মিচন হাইস্কুলত (বৰ্তমান মলিনচন গাৰ্লছ্ স্কুল) শিক্ষকতাৰে কৰ্মজীৱনৰ পাতনি মেলিছিল। নাৰীৰ অধিকাৰ সম্পৰ্কত  আপোচবিহীন এই মহিলাগৰাকীয়ে কাশ্মীৰ উপত্যাকাৰ ছোৱালীবোৰৰ শিক্ষা সংক্ৰান্তত সচেতনতা বৃদ্ধিৰ বাবে মানুহৰ ঘৰেঘৰে গৈ শিক্ষা যে নাৰী সবলীকৰনৰ মাধ্যম, তাকে বুজাইছিল। বিভিন্ন অনুষ্ঠানত তেওঁ প্ৰদান কৰা বক্তব্যই উপত্যাকাৰ মহিলাসকলক যথেষ্ঠ অনুপ্ৰাণিত কৰিছিল আৰু নিজৰ জীয়েকহঁতক বিদ্যালয়লৈ পঠাবলৈ ব্যপকভাবে অনুপ্ৰাণিত কৰিছিল। বেগম আলী কাশ্মীৰৰে এক সম্ভ্ৰান্ত আফগান পৰিয়ালৰ সন্তান আগা জাফৰ আলী কিজিলবাছৰ সৈতে বিবাহবন্ধনত আবদ্ধ হয়। 

দম্পত্তিহালৰ তিনিজন পুত্ৰ সন্তান আছিল। বৰ পুত্ৰ আগা নাচিৰ আলী ভাৰতীয় অসামৰিক সেৱাৰ এজন বিষয়া আছিল, যিয়ে ভাৰত চৰকাৰৰ শ্ৰম সচিব ৰূপে ১৯৭৭ চন অৱসৰ লৈছিল। মাজু পুত্ৰ আগা চৌকত আলী ১৯৪৭ চনত ভাৰত বিভাজনৰ সময়ত পাকিস্তানৰ অসামৰিক সেৱাত যোগদান কৰিছিল। সৰু পুত্ৰ আশ্ৰফ আলী এজন শিক্ষাবিদ আছিল আৰু জন্মু আৰু কাশ্মীৰৰ উচ্চশিক্ষা বিভাগৰ আয়ুক্ত ৰূপে অৱসৰ লৈছিল। নাতিয়েক প্ৰখ্যাত ‘কাশ্মিৰী-আমেৰিকান’ কবি আগা শাহিদ আলী ৰচিত *দ্য ভেইল্ড চ্যুট: দ্য কালেক্টেড পয়েম* (The Veiled Suite: The Collected Poem) শীৰ্ষক এখন কবিতা সংকলনত বেগম আলীৰ সোঁৱৰণত ৰচিত এটা কবিতা আছে।
## সন্মান
১৯৮৭ চনত ভাৰত চৰকাৰে তেওঁক দেশৰ চতুৰ্থ অসামৰিক সন্মান পদ্মশ্ৰীৰে বিভূষিত কৰে। কিন্তু পিছত দূৰদৰ্শন (চেনেল)ত দিয়া এক সাক্ষাৎকাৰত তেওঁ চৰকাৰৰ অগণতান্ত্ৰিক নীতিৰ প্ৰতিবাদত পুৰস্কাৰ ওভতাই দিয়াৰ ঘোষণা কৰে। ১৯৯০ৰ দশকত তেওঁ আমেৰিকা যুক্তৰাষ্ট্ৰলৈ যায় আৰু ১৯৯৯ চনত তাতেই তেওঁৰ মৃত্যু হয়। যুক্তৰাষ্ট্ৰত তেওঁ পুত্ৰ আগা চৌকত আলীৰ সৈতে বাস কৰিছিল।
## তথ্য উৎস

শ্ৰেণী:কাশ্মীৰী ব্যক্তি
শ্ৰেণী:পদ্মশ্ৰী বঁটা বিজয়ী
শ্ৰেণী:সমাজ সংস্কাৰক
মুছলমান মহিলা (বিবাহৰ অধিকাৰ সুৰক্ষা) আইন, ২০১৯

**মুছলমান মহিলা (বিবাহৰ অধিকাৰ সুৰক্ষা) আইন, ২০১৯** () ভাৰতৰ সংসদত গৃহীত হোৱা এখন আইন, য’ত তিনি তালাকক অপৰাধ ৰূপে গণ্য কৰা হৈছে। ২০১৭ চনত উচ্চতম ন্যায়ালয়ে মুছলমান পুৰুষসকলে পত্নীক সহজে বিবাহ বিচ্ছেদ দিব পৰা তিনি তালাকৰ ব্যৱস্থাৱলীক অসংবিধানিক বুলি ঘোষণা কৰে। সংখ্যালঘু নেতৃত্বই তিনি তালাকক নিয়ন্ত্ৰণ কৰিবলৈ সংসদে উপযুক্ত আইন প্ৰণয়নৰ বিবেচনাৰ বাবে পৰামৰ্শ আগবঢ়াইছিল।

২০১৭ চনৰ ডিচেম্বৰত উচ্চতম ন্যায়ালয় আৰু তিনি তালাক গোচৰৰ উদ্ধৃতি দি চৰকাৰে মুছলমান মহিলা (বিবাহ অধিকাৰৰ সুৰক্ষা) বিধেয়ক, ২০১৭ দাখিল কৰে। এই বিধেয়কত প্ৰস্থাৱ কৰা হৈছিল যে যি কোনো ৰূপত- মুখৰ কথাৰে, লিখিত ভাবে বা ইলেক্ট্ৰনিক মাধ্যমেৰে তিনি তালাক অবৈধ আৰু অকাৰ্যকৰী হব। লগতে ইয়াত তিনি তালাক দিয়া স্বামীক আইন ভঙ্গৰ অপৰাধত তিনি বছৰলৈকে কাৰাবাস দিয়াৰ ব্যৱস্থাও ৰখা হৈছিল। বিধেয়কখন লোকসভাত গৃহীত হয়, যদিও উচ্চসদন ৰাজ্যসভাত বিৰোধীপক্ষই ইয়াক গৃহীত হ’বলৈ নিদিয়ে।

বিধেয়কখন ২০১৯ চনৰ জুলাইত পুনৰবাৰ লোকসভা আৰু ৰাজ্যসভাত উত্থাপন কৰা হয় আৰু ই গৃহীত হয়। লগেলগে বিধেয়কখনে ৰাষ্ট্ৰপতিৰ সন্মতিও লাভ কৰে। এই আইনখনে পীড়িতা মহিলাক অপ্ৰাপ্তবয়স্ক সন্তানৰ ভৰণ-পোষকৰ দাবী জনোৱাৰো অধিকাৰ দিছে। এমাহৰ ভিতৰতে আইনখৰ বিষয়ে জাননী জাৰী কৰা হ’ল। ইয়াক ২০১৮ চনৰ ১৯ চেপ্তেম্বৰৰ পৰা কাৰ্যকৰী কৰা হয়।

## ইতিহাস
২০১৭ৰ বিধেয়কখন লোকসভাত ২০১৮ চনৰ ২৭ ডিচেম্বৰত গৃহীত হয় যদিও ৰাজ্যসভাৰ বিৰোধী পক্ষই ইয়াক ষ্টেণ্ডিং কমিটিৰ ওচৰলৈ প্ৰেৰণ কৰাৰ বাবে দাবী জনায়। সংসদৰ অধিবেশনৰ সময়সীমাৰ ভিতৰত বিধেয়কখন গৃহীত নোহোৱাত ইয়াক কাৰ্যকৰী কৰিবলৈ এখন ৰাষ্ট্ৰপতিৰ অধ্যাদেশ জাৰী কৰা হয়। ২০১৯ চনৰ ২২ জানুৱাৰীত অধ্যাদেশৰ মিয়াদ উকলি যায়। ২০১৯ চনৰ ১০ জানুৱাৰীত পুনৰ একেখন বিধেয়ককে সংসদত উত্থাপন কৰে। এইবাৰো লোকসভাত গৃহীত হয় যদিও ৰাজ্যসভাত ই স্থবিৰ হৈ ৰয়। ২০১৯ চনৰ এপ্ৰিলত সংসদৰ অধিবেশন স্থগিত হোৱাত বিধেয়কখনো তেনেকৈয়ে পৰি ৰয়।

আকৌ নতুনকৈ মুছলমান মহিলা (বিবাহ অধিকাৰৰ সুৰক্ষা) অধ্যাদেশ, ২০১৯ জাৰী কৰা হয় আৰু ইয়াৰো মিয়াদো, সংসদৰ অধিবেশন আৰম্ভ হোৱাৰ ৬ সপ্তাহ পিছত, একে বছৰৰে ২৯ আগষ্টত উকলি যায়। চৰকাৰে ২০১৯ চনৰ ২১ জুনত লোকসভাত চৰকাৰে নতুন বিধেয়ক এখন উত্থাপন কৰে। ই ২০১৯ চনৰ ২৫ জুনত লোকসভাত গৃহীত হয়। ৰাজ্যসভাত গৃহীত হয় ২০১৯ৰ ৩১ জুলাইত। ৰাষ্ট্ৰপতি ৰাম নাথ কোবিন্দে় বিধেয়কত চহী কৰে ৩১ জুলাই ২০১৯ত। একে দিনাই ৰাজপত্ৰত জাননী জাৰীও কৰা হয়। এই আইন কাৰ্যকৰী হয় ১৯ চেপ্তেম্বৰ ২০১৮ৰ পৰা।

## তথ্য উৎস

শ্ৰেণী:ভাৰতৰ আইন
শ্ৰেণী:বিবাহ
মৌচুমী চেটাৰ্জী

**মৌচুমী চেটাৰ্জী** বা (; জন্ম **ইন্দিৰা চট্টোপাধ্যায়**) এগৰাকী প্ৰখ্যাত ভাৰতীয় চলচ্চিত্ৰ অভিনেত্ৰী। তেওঁ বলিউডৰ ছবিৰ উপৰিও বঙালী ভাষাৰ ছবিতো কাম কৰিছে।তেওঁ ৰাজেশ খান্না, শশী কাপুৰ, জীতেন্দ্ৰ, সঞ্জীৱ কুমাৰ, বিনোদ মেহৰা আৰু অমিতাভ বচ্চনৰ দৰে অভিনেতাৰ সৈতে কাম কৰিছে। ১৯৭০ৰ দশকত তেওঁ হিন্দী ছবিৰ ষষ্ঠ সৰ্বোচ্চ পাৰিশ্ৰমিক পোৱা অভিনেত্ৰী আছিল। অভিনয়ৰ স্বীকৃতি স্বৰূপে ফিল্মফেয়াৰকে আদি কৰি বহুতো বটা লাভ কৰিছে।
## প্ৰাৰম্ভিক জীৱন
মৌচুমী চেটাৰ্জীৰ জন্ম কলকাতাত। তেওঁৰ দেউতাৰ প্ৰাণতোষ চট্টোপাধ্যায় সেনাবাহিনীত আছিল। তেওঁৰ এজন ভায়েক আৰু এজনী ভনীয়ে্ক আছিল। তেওঁৰ ককাক এজন ন্যায়াধীশ আছিল। তেওঁ হেমন্ত কুমাৰৰ পুত্ৰ জয়ন্ত মুখোপাধ্যায়ক বিয়া কৰাইছিল। তেওঁলোকৰ দুজনী কন্যা সন্তান আছে- পায়েল আৰু মেঘা। তেওঁ বিয়াৰ পিছতহে বলিউদৰ চলচ্চিত্ৰত অভিনয় কৰিছিল।
## কৰ্মজীৱন
তৰুণ মজুমদাৰ পৰিচালিত হিট বঙালী ছবি *বালিকা বধু*ৰে (১৯৬৭) তেওঁ অভিনয় জীৱনৰ পাতনি মেলে। তেতিয়া তেওঁৰ বয়স মাত্ৰ পোন্ধৰ বছৰ। নায়িকা হিচাপে তেওঁৰ অভিষেক ঘটে হিন্দী ছবি *অনুৰাগ*ৰ (১৯৭২) মাধ্যমেৰে। ব্লকবাষ্টাৰ এই ছবিৰ পৰিচালক আছিল শক্তি সামন্ত। এই ছবিখনত তেওঁ এগৰাকী অন্ধ নাৰীৰ চৰিত্ৰ ৰূপায়ন কৰিছে, যি অভিনয়ৰ বাবে তেওঁ শ্ৰেষ্ঠ অভিনেত্ৰীৰ ফিল্মফেয়াৰ বঁটা লাভ কৰে। লগতে ছবিখনেও শ্ৰেষ্ঠ ছবিৰ ফিল্মফেয়াৰ বঁটা পায়। তেওঁ শশী কাপুৰৰ সৈতে *নেইনা*, বিনোদ মেহৰাৰ সৈতে *উচপাৰ*ৰ দৰে হিট ছবিত অভিনয় কৰে। ইয়াৰ পিছত তেওঁ তেতিয়াৰ আত্মপ্ৰতিষ্ঠাৰ বাবে সংগ্ৰামৰত অমিতাভ বচ্চনৰ সৈতে খ্ৰিলাৰ ছবি *বেনাম* (১৯৭৪) আৰু   ৰাজেশ খান্নাৰ সৈতে *হমচকল*ত (১৯৭৪) কাম কৰে। কিন্তু ১৯৭৪ চনৰ এই দুয়োখন ছবিয়ে সফল নহ’ল। কিন্তু একেটা বছৰতে মুক্তি পোৱা তেওঁৰ *ৰোটি কপড়া ঔৰ মকান*খন (১৯৭৪) এখন সফল ছবি আছিল। মনোজ কুমাৰৰ এই ছবিখনত তেওঁ এগৰাকী ধৰ্ষিতা সংগ্ৰামী নাৰী  চৰিত্ৰ ৰূপায়ন কৰিছিল। তেওঁৰ ধৰ্ষণৰ দৃশ্যটো এতিয়াও হিন্দী ছবিৰ অন্যতম বিব্ৰতকাৰী দৃশ্য ৰূপে বিবেচনা কৰা হয়। ইয়াত কৰা অভিনয়ৰ বাবেও তেওঁ শ্ৰেষ্ঠ অভিনেত্ৰী ফিল্মফেয়াৰ বঁটা পায়। তেওঁ বাসু চেটাৰ্জীৰ *মঞ্জিল* ছবিত অভিনয় কৰে। ছবিখনে বক্স অফিচত সফলতা অৰ্জন কৰিব নোৱাৰিলেও চলচ্চিত্ৰ সমালোচকসকলৰ দৃষ্টি আকৰ্ষণ কৰে। উত্তম কুমাৰৰ সৈতে তেওঁৰ *ওগো বধু সুন্দৰী* মুক্তি পায় ১৯৮১ চনত। ১৯৮২ চনত তেওঁ এখন মাৰাঠী ছবি *ভন্নত ভানু*ৰ এটি গীতৰ দৃশ্যতো ভূমুকি মাৰে। ৰাজেশ খান্নাৰ সৈতে অভিনয় কৰা তেওঁৰ ছবিবোৰ হ’ল- *ভোলাভালা*, *প্ৰেম বন্ধন*, *ঘৰ পৰিৱাৰ*। তেওঁ সঞ্জীৱ কুমাৰৰ সৈতে *অঙ্গুৰ*, *দাসী*, *ইতনি সী বাত*ত একেলগে কাম কৰিছে।
## তথ্য উৎস

## বাহ্যিক সংযোগ
*
*mid-day
* “If Toonpur does well, we might go for the sequel too” – Ajay Devgn : Bollywood News - Bollywood Hungama
শ্ৰেণী:ভাৰতীয় অভিনেত্ৰী
শ্ৰেণী:ফিল্মফেয়াৰ বঁটা বিজয়ী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:বঙালী ব্যক্তি
শ্ৰেণী:ৰাজনীতিবিদ
গোপী

**গোপী** (गोपी) হৈছে এটা সংস্কৃত ভাষাৰ শব্দ আৰু শব্দটি *গোপাল* শব্দৰ পৰা উদ্ভূত হৈছে যাৰ অৰ্থ হৈছে গোৰ পালক বা গৰুৰ লালন-পালনকৰ্তা। হিন্দু ধৰ্মৰ বৈষ্ণৱবাদৰ আখ্যানসমূহত *গোপিকা* (*গোপী*ৰ স্ত্ৰীবাচক ৰূপ) শব্দটো গোৱালীসকল(পশুপালনৰ বৃত্তিত জড়িত বালিকা)ৰ এক বিশেষ গোটক বুজাবলৈ বহুলভাৱে ব্যৱহৃত হয়। ভাগৱত পুৰাণ আৰু অন্যান্য পৌৰাণিক সাহিত্যত বৰ্ণিত ব্যাখ্যা অনুসৰি এই বালিকাসকল ভগৱান কৃষ্ণৰ প্ৰতি নিঃশ্চৰ্ত আৰু অচলা *[[নৱবিধা ভক্তি|ভক্তি]]*প্ৰেমত নিৱদ্ধ আছিল। বালিকাবৃন্দৰ ভিতৰত *ৰাধা* (বা ৰাধিকা হিচাপেও জনাজাত) নামৰ গোপিকা গৰাকীক হিন্দুসকলৰ বহু ধৰ্মীয় পৰম্পৰাত, বিশেষকৈ গৌড়ীয় বৈষ্ণৱবাদত; বিশেষ উচ্চ শ্ৰদ্ধাপূৰ্ণ স্থান আৰু গুৰুত্ব প্ৰদান কৰা হয়।  গৌড়ীয় বৈষ্ণৱবাদত বৃন্দাবনৰ ১০৮ গৰাকী গোপিকাৰ উল্লেখ আছে। উল্লেখ্য যে, ৰাধা আৰু আন গোপীসকলক *গোৱালী* হিচাপে অভিহিত কৰা হৈছে যদিও বৈষ্ণৱবাদৰ ধৰ্মতাত্ত্বিক গূঢ়াৰ্থ অনুসৰি তেওঁলোক হৈছে দেৱলোকৰ পৰম-পুৰুষ শ্ৰীকৃষ্ণৰ চিৰন্তন সেৱিকা। এইদৰেই, গোৱালীসকল হৈছে আভ্যন্তৰীন (আন্তঃ) শক্তি, বা *অন্তঃৰঙ্গ শক্তি*, আৰু পৰম-পুৰুষ ঈশ্বৰৰ  আন্তঃ-শক্তিৰ বিস্তাৰ। 

## প্ৰসিদ্ধ গোপীসকল

বৃন্দাবনৰ গোপীৰ সংখ্যা গৌডীয় বৈষ্ণৱবাদত ১০৮ গৰাকী হিচাপে ধৰা হয়, আনহাতে *কৃষ্ণ চৰিত*ৰ মতে এই সংখ্যা ১৬,০০০। ভক্তিপ্ৰেমৰ নিদৰ্শন বহনকাৰী গোপীবৃন্দ হৈছে বৃন্দাবনৰ অবিনশ্বৰ আৱাসী। ৰাধা বা ৰাধিকাক বৃন্দাবনৰ ৰাণী হিচাপে গণ্য কৰা হয় বাবে প্ৰায়েই ৰাধাৰাণী হিচাপে আখ্যা দিয়া হয়। গোপীসকলক তিনিটা গোটত বিভক্ত কৰিব পাৰি: কৃষ্ণৰ প্ৰায় সমবয়সীয়া বান্ধৱী গোপীবৃন্দ; দাসী গোপীবৃন্দ; আৰু বাৰ্তাবাহিকা গোপীবৃন্দ। ইয়াৰে কৃষ্ণৰ সমসাময়িক প্ৰথম গোটৰ গোপীসকল সকলোতকৈ বেছি মহিমামণ্ডিত (*বৰিষ্ঠ*); দ্বিতীয় গোটৰ গোপীসকল তেওঁৰ দাসীস্বৰূপ আৰু দ্বিতীয় মহিমামণ্ডিত (*বৰ*); আৰু তৃতীয় গোটৰ বাৰ্তাবাহিকা গোপীসকলৰ স্থান তেওঁলোকৰ পিছত। *বৰিষ্ঠ* গোটৰ গোপীসকল সকলোতকৈ বেছি প্ৰসিদ্ধ। তেওঁলোক ৰাধা আৰু কৃষ্ণৰ চিৰন্তন অন্তৰংগ প্ৰাণৰ সখী। *দিব্য-যুগল*(কৃষ্ণ-ৰাধা)-ৰ প্ৰতি তেওঁলোকৰ প্ৰেমৰ সমকক্ষতা বিশ্বব্ৰহ্মাণ্ডত পাবলৈ নাই।  শ্ৰীমতী ৰাধাৰাণীৰ পিছতেই মুখ্য ৯ গৰাকী গোপীক কৃষ্ণৰ সৰ্বাগ্ৰগণ্য ভক্ত বা সেৱিকা হিচাপে গণ্য কৰা হয়। তেওঁলোকৰ নামসমূহ তলত উল্লেখ কৰা হৈছে:

* ললিতা সখী
* বিশাখা সখী
* চম্পকলতা সখী
* চিত্ৰা সখী
* তুংগবিদ্যা সখী
* ইন্দুলেখা সখী
* ৰঙ্গদেৱী সখী
* সুদেৱী সখী
* অনুৰাধা সখী
* শ্বেতা সখী

## অপ্ৰতিবন্ধ প্ৰেম
হিন্দু ধৰ্মৰ বৈষ্ণৱীয় ধৰ্মতত্ত্ব অনুসৰি, গোপীসকলৰ সৈতে জড়িত আখ্যানসমূহে *বিশুদ্ধ-ভক্তি*ৰ নিদৰ্শন দাঙি ধৰে। এই বিশুদ্ধ-ভক্তিয়েই হৈছে 'ঈশ্বৰ(কৃষ্ণ)ৰ প্ৰতি সমৰ্পিত সৰ্বোত্তম নিঃশ্চৰ্ত প্ৰেম'। ভাগৱত পুৰাণৰ পিছৰ অধ্যায়সমূহত কৃষ্ণৰ বৃন্দাবনৰ লীলা বিষয়ক আৰু সন্ত উদ্ধৱৰ আখ্যানসমূহত, গোপীবৃন্দৰ কৃষ্ণৰ পৰতি প্ৰকাশিত স্বতঃস্ফূৰ্ত আৰু অচলা ভক্তি গভীৰভাৱে ব্যাখ্যায়িত হৈছে।

## তথ্যসূত্ৰ


## বাহ্যিক সংযোগ

*The Residents of Eternal Vrindavana (including Srimati Radharani & the Gopis)
*The Eight Main Gopis (Asta Sakhis)
*Deity Gallery: Radha-Madhava & the Eight Gopis
*Diagram of the Yoga Pitha in Vrindavana
*Srimati Radharani and other Personalities 

শ্ৰেণী:ভাৰতৰ সংস্কৃতি
জয়া বচ্চন

**জয়া বচ্চন** (বিবাহৰ পূৰ্বে **ভাদুৰী**; ; জন্ম: ৯ এপ্ৰিল ১৯৪৮) এগৰাকী ভাৰতীয় অভিনেত্ৰী আৰু ৰাজনৈতিক নেতা। তেওঁ ২০০৪ চনৰ পৰা একেৰাহে চাৰিটা কাৰ্যকাল সমাজবাদী পাৰ্টিৰ ৰাজ্যসভাৰ সাংসদ হৈ আছে। মূল ধাৰাৰ চলচ্চিত্ৰৰ লগতে মধ্যমপন্থী চলচ্চিত্ৰত কৰা স্বাভাৱিক অভিনয়ৰ বাবে তেওঁক বিশেষভাবে জনা যায়। অভিনয় জীৱনত তেওঁ তিনিটা শ্ৰেষ্ঠ অভিনেত্ৰীৰ আৰু তিনিটা শ্ৰেষ্ঠ সহযোগী অভিনেত্ৰীৰ বঁটাকে ধৰি মুঠ ৯টা ফিল্মফেয়াৰ বঁটা লাভ কৰিছে। ২০০৭ চনত তেওঁক 'ফিল্মফেয়াৰ জীৱন জোৰা সাধনা বঁটা'ৰে আৰু ১৯৯২ চনত ভাৰত চৰকাৰৰ চতুৰ্থ শ্ৰেষ্ঠ অসামৰিক বঁটা পদ্মশ্ৰীৰে সন্মানিত কৰা হৈছিল।

## কৰ্মজীৱন

জয়া বচ্চন পুণেৰ ভাৰতীয় চলচ্চিত্ৰ আৰু দূৰদৰ্শন প্ৰতিষ্ঠানৰ এগৰাকী প্ৰাক্তন শিক্ষাৰ্থী।
পোন্ধৰ বছৰ বয়সতে সত্যজিত ৰায়ৰ বঙালী ছবি 'মহানগৰ'ৰে (১৯৬৩) তেওঁ অভিনয় জীৱনৰ আৰম্ভণি কৰে। অনিল চেটাৰ্জী আৰু মাধৱী মুখাৰ্জীয়ে মহানগৰৰ মূল চৰিত্ৰত অভিনয় কৰিছিল। ইয়াৰ পিছত তেওঁ আৰু দুখন বঙালী চলচ্চিত্ৰত অভিনয় কৰে। বয়স্ক চৰিত্ৰত তেওঁ প্ৰথম অভিনয় কৰিছল হৃষীকেশ মুখাৰ্জী পৰিচালিত 'গুড্ডী' (১৯৭১)। পৰৱৰ্তী কালত পৰিচালক মুখাৰ্জীৰ বহু ছবিত তেওঁ অভিনয় কৰিছিল। 'উপহাৰ' (১৯৭১), 'কোশিষ' (১৯৭২), 'কোৰা কাগজ' আদি ছবিত কৰা তেওঁৰ সজীৱ অভিনয় বিশেষভাবে লক্ষণীয়। স্বামী অমিতাভ বচ্চনৰ সৈতে তেওঁ 'জঞ্জীৰ' (১৯৭৩), 'অভিমান' (১৯৭৩), 'চুপকে চুপকে' (১৯৭৫), 'মিলি' (১৯৭৫) আৰু 'শোলে'ত অভিনয় কৰিছে।

অমিতাভ বচ্চনৰ সৈতে বিবাহ আৰু সন্তান জন্মৰ পিছত তেওঁ ছবিত অভিনয় কৰাত বাধা আহিছিল; ব্যতিক্ৰম আছিল 'নৌকৰ' (১৯৭৯) আৰু 'চিলচিলা' (১৯৮১)। এক সোতৰ বছৰীয়া বিৰতিৰ পিছত তেওঁ গোবিন্দ নিহালিনীৰ 'হাজাৰ চুৰাশীৰ মা' (১৯৯৮) ছবিৰে অভিনয় জগতলৈ উভতি আহিছিল। তাৰপিছত তেওঁ 'ফিজা' (২০০০), 'কভি খুচী কভি গম' (২০০১) আৰু 'কাল হো না হোত' (২০০৩) দেখা গৈছে, যাৰবাবে তেওঁ পুৰস্কৃতও হৈছে আৰু সমালোচকৰ প্ৰশংসাও লাভ কৰিছে।

গুলজাৰৰ 'কোশিশ'ত (১৯৭৩) জয়া বচ্চন আৰু সঞ্জীৱ কুমাৰে এহাল কলা-বোবা দম্পতীৰ চৰিত্ৰত অভিনয় কৰিছিল, য’ত তেওঁলোকৰ শাৰীৰিক অক্ষমতাৰ সৈতে কৰা সংগ্ৰামক চিত্ৰায়ন কৰা হৈছে। এই ছবিখনৰ পৰাই ভৱিষ্যতে সামাজিক কাম কৰাৰ অনুপ্ৰেৰণা পাইছিল বুলি তেওঁ বৰ্ণনা কৰিছে। অভিতাভৰ সৈতে তেওঁ প্ৰথম ছবি 'বংশী বিৰজু' (১৯৭২) আৰু তাৰপিছত একেই বছৰতে বি. আৰ. ইশাৰা পৰিচালিত 'এক নজৰ'। যেতিয়া একাধাৰে অমিতাভে বিফলতাৰ সন্মুখীন হৈছিল আৰু শীৰ্ষস্থানীয় অভিনেত্ৰীবোৰে তেওঁৰ সৈতে কাম কৰিবলৈ অস্বীকাৰ কৰিছিল, সেই সময়তে জয়া বচ্চনে কিন্তু চালিম-জাভেদে চিত্ৰনাট্য ৰচনা কৰা 'জঞ্জীৰ'ত অভিনয় কৰিবলৈ মান্তি হৈছিল। এই ছবিখনৰ পৰাই অভিতাভ খঙাল যুৱকৰ অভিব্যক্তিটো সৃষ্টি হৈছিল। বচ্চন জুটিটোৱে ইয়াৰ পিছত 'অভিমান' (১৯৭৩), 'চুপকে চুপকে' (১৯৭৫), 'মিলি' (১৯৭৫), 'শোলে' (১৯৭৫) আদি বহু কেইখন হিট উপহাৰ দিয়ে। 'শোলে'ত কাম কৰি থকা অৱস্থাতে তেওঁলোকৰ জীয়ৰী শ্বেতাৰ জন্ম হয়। ইয়াৰ পিছতে তেওঁ অভিনয় এৰি দিয়ে আৰু ল’ৰা-ছোৱালীৰ প্ৰতিপালনত মনোনিবেশ কৰে যদিও বিৰতিৰ সময়চোৱাৰ ভিতৰত 'নৌকৰ' আৰু 'চিলাচিলা'ত অভিনয় কৰে। ত্ৰিকোণীয় প্ৰেমৰ ছবি 'চিলাচিলা'ত তেওঁ অমিতাভ আৰু ৰেখাৰ সৈতে অভিনয় কৰিছিল।

## তথ্য উৎস

## বাহ্যিক সংযোগ

* 

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:ৰাজনীতিবিদ
শ্ৰেণী:ভাৰতীয় চলচ্চিত্ৰ আৰু দূৰদৰ্শন প্ৰতিষ্ঠানৰ প্ৰাক্তন শিক্ষাৰ্থী
শ্ৰেণী:ফিল্মফেয়াৰ বঁটা বিজয়ী
শ্ৰেণী:পদ্মশ্ৰী বঁটা বিজয়ী